
European (2005 - 2006) şi deputată în Parlamentul României (2004 
- 2007). În prezent, este reprezentantul permanent al Senatului 
României pe lângă Parlamentul European. Vrea să creadă că 

2009 a fost cauzată şi de spiritul critic prezent în tot ceea ce face şi 


scrie... 

Iasi, 2004, Femeile sunt de vină şi Urăsc „realismul” politic, 

articole pe teme de feminism, filosofia ştiinţei, filosofie 
politică, apărute în diferite publicaţii, clasice şi electronice; tine o 


rubrică permanentă in Cronica Română de joia. 


A fost prima din politica românească care şi-a creat un 
blog - www.gabrielacretu.ro - unde continuă să scrie despre politică 
şi societate. 

O explicație 


Am protestat împotriva cinismului care, cel 
mai adesea, constituie coloana vertebrală a politicii 
actuale.* 

Pusă sub semnul unui pragmatism care este 
doar forma deghizată a unor interese oligarhice, politica 
nu-i mai atrage pe cetăţeni; mai rău; îi alungă. Rata 
participării la vot a scăzut în douăzeci de ani de la 
optzeci și cinci la mai puţin de treizeci de procente. 
Încrederea în instituţiile democrației s-a deteriorat şi 
mai puternic. Populismul, în înţelesul lui manipulator 
şi periculos, a devenit o maladie contagioasă; dintr-un 
discurs de campanie al Dreptei care se voia victorioasă 
într-o ţară de oameni săraci, s-a transformat în 
conţinutul însuşi al politicii. Spațiile publice pentru 
dezbatere reală şi serioasă lipsesc. Parlamentul însuşi şi-a 
pierdut esenţa sa originară, de loc în care se înfruntă 
interesele divergente ale cetăţenilor prin dialog. Un fel 
de surogat de dezbatere politică se revarsă fără 

întrerupere din studiourile de televiziune in eter. 
Comunitatea socială reală - bazată pe relaţiile directe 
dintre oameni şi sentimentul apartenenței - a fost 
înlocuită aproape fără să ne dăm seama, de falsa 
comunitate a publicului de televiziune. Ne mai 
înțelegem unii cu ceilalți doar pentru că suntem 
spectatorii aceluiaşi program... 

Am descris, brutal şi fără menajamente, 
condiţia femeilor într-o societate în care ele nu au voce 
şi aproape nimeni nu sesizează acest lucru.* 

Ele muncesc. Ele îngrijesc, in mod covârșitor, 
copiii şi bolnavii. Ele educă, mai ales, tinerii. Ele 
studiază mai mult decât ei. Ele nu decid pentru ele şi nu 
vorbesc în nume propriu. Purtatoare de poveri sau 
purtătoare de cuvânt, femeile românce nu au depăşit 
stadiul biblic - sunt considerate cauza răului; mult mai 
rar, sursă a binelui... Şi mai rar sunt privite ca cetățeni, 
purtători de drepturi si obligații. 

Denuntarea şi protestul nu sunt însă 
suficiente. Un diagnostic corect al stării în care se 
găseşte politica şi societatea românească este condiție 
necesară pentru conturarea unor soluţii. Pasarea 
responsabilitatii si scuza celor „patruzeci de ani de 
comunism” care ar fi distrus o democraţie model nu 
este utilă; în plus, este contrazisă de realitatea unei 
istorii pe care evităm să ne-o asumăm. 


O EXPLICAŢIE 


Articolele reunite în acest volum încearcă o 
asemenea  diagnoză. Observațiile converg spre 
concluzia din titlu - boala de care suferă democraţia 
românească este caracterul ei virtual. Sintagma 
democraţie virtuală este un eufemism utilizat pentru a 
descrie trista situaţie care defineşte în prezent spaţiul 
public - o combinaţie între telecratie si absenţa reală a 
comportamentelor democratice. 

Analizele şi punctele de vedere formulate nu 
sunt inedite; în variante mai puţin elaborate, ele au fost 
publicate în Cronica Română, pe blogul personal sau 
exprimate în diverse interviuri. Le-am reunit în acest 
volum ca probă că o politică alternativă şi o gândire 
diferită a societăţii sunt posibile pentru simplul motiv 
că ele există deja; însă foarte putin. 


* Urăsc „realismul” politic, Editura Lumen, Iasi, 2009 


** Femeile sunt de vină, Editura Lumen, laşi, 2009 

Caut maşină de trăit! 


Avem maşini de spălat, masini de călcat, masini 
de gândit, maşini de gătit, maşini de tuns; eu am chiar şi o 
maşină de scris care nu vrea nici în ruptul capului să scrie 
editoriale singură; alţii au masini mici neînmatriculate, 
maşini de făcut sarmale ca la mama acasă sau chiar maşină 
de maşină... 

Unii s-au lăudat că au ajuns ei înşişi adevărate 
masini; maşini de făcut bani. Alții i-au crezut. Primii chiar 
au avut dreptate dar cu două mici corecturi: nu era vorba 
de făcut bani, ci de adunat bani şi nu era pentru ceilalți, ci 
doar pentru ei înşişi. 

Oricum, mai mult sau mai puţin utile, utilizate 
cotidian sau uitate în vreun dulap unde le descoperim, 
după ani, fără să ne amintim şi la ce erau bune, masinariile 
ne invadează existenţa; ne complică existența; ne 
substituie existenţa în caz de lungă absenţă și necesitate... 

Capitalismul si maşinismul au mers mână în 
mână; există o relaţie profundă, de nezdruncinat între ele; 
o probează reacţia rapidă a guvernului american de a sari 

în ajutor la auzul veștii că marele producător de masini 
General Motors este în prag de faliment. Bineînţeles că 
falimentul se declară pentru a avea timp de respiro, de 
justificare pentru a aplica măsuri dure de restructurare și 
un motiv pentru a primi sprijin guvernamental; dar 
aceasta este o altă problemă. 

Maşină de spus adevărul încă nu s-a inventat; 
doar de descoperit minciunile. Să luăm în considerare 
unele dintre ele, folosind doar gândirea logică, fără recurs 
la mașini... 

Astăzi — miercuri, 17 decembrie 2008 - se 
votează în Parlamentul European Directiva privind 
reglementarea timpului de lucru; a doua lectură. Consiliul 
(adică guvernele noastre) a făcut propuneri inacceptabile 
pentru cei ce muncesc: desființarea limitei legale a celor 48 
de ore de muncă în medie pe săptămână, menţinerea size 
die a prevederii referitoare la posibilitatea opt out-ului 
individual - acordul „liber” al muncitorului că vrea să 
muncească oricât - nerecunoasterea timpului de gardă ca 
timp de muncă etc. Parlamentul vrea să-şi menţină 
poziţia exprimată în prima lectură și să apere drepturile 
sindicale. Majoritatea necesară este totuși dificil de atins; 
deputaţii, mai ales cei din est, ascultă de glasul guvernelor. 
Acestea strigă, cu puţine excepţii: „E criză! Să munciti mai 
mult! 12 ore pe zi, 14 ore pe zi, să salvăm economia...” 

Asta seamănă a minciună. Actuala criză dă 
semne că este ciclică, adică își are cauza în rămânerea în 

urmă a cererii reale fata de ofertă; diferența este rezultatul 
repartizării total inechitabile a veniturilor în perioada de 
avânt economic la care se adaugă transformarea excesivă a 
banilor in bani speculativi. De obicei, acest tip de 
dezechilibru generează disponibilizări masive; apare 
surplus de forță de munca pe piaţă. Nu ne așteptăm la o 
lipsă de forță de muncă, lipsă care să fie suplinită prin 
faptul că fiecare munceşte mai mult; problema actuală 
este cea a ocupării, cum să facem să poată munci mai 
multi; în multe cazuri, se recurge deja la reducerea 
timpului prestat de fiecare ca să-și poată păstra toţi locul 
de muncă. Toți trebuie să iasă vii din criză. Guvernele se 
vede că au altă viziune... 

Această atitudine este evidentă şi în alt caz. Se 
strigă: Ce nenorocire! S-a prăbuşit piaţa imobiliară, au 
scăzut preţurile cu treizeci de procente. La anunţul vestii 
am văzut un zâmbet pe chipul unor oameni care muncesc 
din greu (peste limita celor 48 de ore săptămânale) şi au 
trecut deja bine de treizeci de ani. Înflorea speranţa. Poate 
că, în câţiva ani, nu vom mai sta cu chirie, schimbând casa 
la şase luni; poate că un apartament cu două camere va 
deveni accesibil şi pentru noi, era mesajul. Speculatiile 
imobiliare îl transformaseră într-un vis pentru cei care 
cred în Moş Crăciun... 

Un lucru însă este adevărat, nu minciună. 
Ca de obicei, se pregăteşte ieşirea din situaţiile 
dificile prin sacrificarea celor care au fost sacrificați 
şi până acum. Discursul celor care au provocat criza 

este clar: „Să scădem salariile, dar să nu atingem 
profiturile; în caz contrar, de ce am mai investi?! 
Chiar si să muncim ar fi mai avantajos... 

Munca prelungită în condiţii mai proaste - 
că e criză! - scade productivitatea, creşte riscurile 
profesionale, stresul, suprasolicitarea; angajatul nu 
mai are timp să-şi crească copiii, să-şi îngrijească 
sănătatea şi să progreseze, nu mai are timp să 
trăiască. Angajatul este înţeles din ce in ce mai 
mult doar ca forță de muncă; ca om, el nu contează. 
În aceste condiții, remarc o mare lipsă din şirul fără 
sfârşit al maşinilor - maşina de trăit. Am putea-o 
lăsa acasă, să trăiască ea în locul nostru; pentru asta, 
chiar că nu mai avem timp... 


P.S. Mă tem totuşi că va rămâne o invenţie 
destinată singurei pieţe care nu a fost atinsă de criză, piaţa 
obiectelor de lux. Am putea-o găsi promovată sub sloganul 
„Trăiţi 3 vieţi într-una singură!”; bineînţeles, îndemnul e 


valabil pentru cei ce pot să o cumpere... 


decembrie 2008 

Roberta şi generalii 


S-a încheiat preşedinţia franceză; s-a făcut 
guvernul; a fost convocat noul parlament; acesta şi-a ales 
structurile; unii au aniversat iar alţii au comemorat 
Revoluţia; deja s-a cam luat vacanţă... Un timp scurt, în 
care s-au întâmplat multe; chiar mai multe decât era de 
dorit... 

După discursul ţinut la sfârșitul mandatului de 
şase luni în fruntea Uniunii Europene, nu e clar dacă 
Nicolas Sarkozy a vrut să pozeze în victimă sau să fie 
considerat erou, întrucât extremele au tendința să se 
atingă întotdeauna. Un lucru este totuşi sigur; lungul şir 
de evenimente pe care ni le-a reamintit ca dovadă că a tras 
din greu, sunt reale şi îngrijorătoare - criza georgiană, criza 
financiară, criza irlandeză, criza economică... 

În ciuda atâtor crize, nimic nou sub soare; cel 
putin la Strasbourg. Atmosfera este de Crăciun și 
securitatea excesivă. Nu pentru parlamentari; doar ca să 
poată veni Preşedintele şi să nu poată muncitorii care 

manifesteaza la cinci sute de metri de Parlament pentru a- 
l susţine (la Parlament mă refer) în lupta cu inamicul 
personificat de Consiliu; în timp ce o majoritate 
parlamentară vrea să le apere drepturile, o majoritate a 
guvernelor vrea să le desființeze. 

Sarkozy a venit; un zvon este lansat drept scuză 
pentru „alaiul” prea numeros care supraveghează coşurile 
de gunoi - un atentat la adresa preşedintelui tocmai ar fi 
fost dejucat. Metode specifice... Muncitorii nu au fost 
nevoiţi să vină. Raportul privind directiva timpului de 
lucru a obţinut o majoritate confortabilă în a doua lectură. 
Această poziţie, favorabilă menținerii drepturilor 
salariaților, va constitui baza celei de-a treia lecturi - 
concilierea. Pentru cei care trăiesc din munca lor, ca 
angajaţi, renaşte speranţa victoriei. O imagine ar putea 
ilustra această speranţă - deputaţii europeni din toată 
partea stângă a sălii sărind in sus şi îmbrăţișându-se ca 
nişte copii; eu, printre ei, cu telefonul deschis pentru ca să 
simtă bucuria şi sindicalişti români aflaţi deja, la ora 
votului, pe drumul de întoarcere de la Strasbourg, în tara. 
Sunt momente rare în viața unui deputat... 

Pe lângă această victorie, ar trebui să fiu o dată în 
plus bucuroasă; nu pentru ceva ce s-a întâmplat la 
Strasbourg, ci pentru o veste de acasă. O femeie a fost, în 
sfârşit, aleasă într-o înaltă funcţie în statul român. Nu 
sunt. Nu îmi este clar dacă alegerea s-a făcut pentru ceea 
ceea este ca politiciană sau în ciuda a ceea ce este adică 
inclusiv politiciană. 

Alegerea Robertei Anastase drept preşedintă a 
Camerei Deputaţilor nu ne dovedeşte că societatea 
românească este mai puţin misogină. Discursul public în 
ceea ce o priveşte nu lasă loc de îndoială. Multi o critică 
pentru calitățile personale pe care le are și care nu-i pot 
împiedica activitatea; dimpotrivă. Este frumoasă. 
Înseamnă că trebuie să fie proastă... Este educată gi are 
studii. Cu siguranţă a trecut ca gâsca prin apă... Vrem să 
înnoim „clasa politică”! Dar este prea tânără... Este 
femeie. Dar este chiar femeie... 

Nimeni nu critică sau nu critică destul, ceea ce ar 
trebui să ne înspăimânte, politic şi democratic vorbind; 
imaginea-fundal de la telefonul preşedintei Camerei este 
fotografia unui simpatic şi binecunoscut personaj echipat 
cu un fes... 

Nu cred în teoriile conspiratiilor, a planurilor 
bine puse la punct etc. La români ele nu pot avea succes 
pentru că românul nu vrea să lucreze după plan; românul 
este creativ, Între intenţii şi realitate este un hau. Faptul că 
este creativ nu înseamnă că este şi democrat. Îi place să dea 
milităria jos din pod din când în când; ba chiar să o aleagă 
în parlament. Fără nicio discriminare politică, partidele au 
susţinut candidatura multor generali care, dovadă că 
românul are mare încredere în armată, au fost şi aleşi. Toţi 
în rezervă, se înțelege, pentru că cei activi nu au voie. 
Avem o armată cu multi generali şi un popor cu si mai 
multi... 

Nu vedeţi nici o legătură între alegerea unei 
tinere femei şi faptul că au fost preferaţi generalii in fata 
unor civili?! Eu văd una. Arată, fiecare şi în egală măsură, 
pericolul ca parlamentul să se transforme din locul de 
exprimare şi conciliere a diferenţelor dintre cetățeni, in 
instrument de execuţie pentru o voinţă individuală şi 
unică numită Traian Băsescu; ca şi guvernul, ca şi serviciile 
de informații... 

Responsabilitatea pentru derivele nedemocratice 
care pot urma ne aparţine; tuturor. După 19 ani, se pare 
că am uitat semnificaţia lui 22 Decembrie, că ne tragem 
fesul pe ochi şi ne închipuim că totul, inclusiv criza, îşi are 
soluţia miraculoasă în buzunarul unui salvator; sau sub 
fesul lui care, apropo, nu este niciodată tras pe ochi... 


decembrie 2008 

Diplomatie sau impotenta?! 


Parlamentul European a hotărât: nu suntem 
capabili să hotărâm nimic, În sinteză, aceasta este rezoluţia 
despre Gaza adoptată la Strasbourg, ca reacţie la extrema 
cruzime pe care a atins-o în această perioadă deja istoricul 
conflict israeliano-palestinian. În ciuda misoginismului ei, 
îmi tot trece prin minte o expresie prezentă, în diferite 
variante, în multe limbi: ne lipsesc pantalonii... 

Desfășurarea de forte a diplomaţiei israeliene a 
fost impresionantă, fără îndoială; la fel reactualizarea, prin 
toate mijloacele, a tragediei reale pe care poporul evreu a 
trait-o în secolul trecut. Duminică seara, deschid 
televizorul; se difuzează Lista lui Schindler... Mare film, 
dureroasă istorie pentru civilizația noastră. Asemenea 
istorii nu trebuie să se mai repete, nici aici, nici în altă 
parte. Din acest motiv, cred că limbajul suav, 
superdiplomatic, al paradoxalei noastre rezoluţii nu este 
rezultatul presiunii externe, ci are rădăcini mai profunde, 
psihologice; el vine din frică, frica de a nu fi tratați, noi, 
politicieni atașați în mod profund valorilor democratice, 
drept antisemiti; vine din vina metafizică de a fi permis 
apariţia acelui monstru care a fost fascismul. 

Drept urmare, vorbim despre violențele care se 
petrec atunci când, de fapt, este un masacru în care 80% 
dintre victime sunt civili. În loc să condamnăm, 
deplângem, ca nişte bocitoare de ocazie, suferințele 
populaţiei şi îi amestecăm pe cei sfartecati de bombe cu cei 
doar speriaţi de zgomotul lor. Uniunea Europeană posedă 
instrumentele pe care le poate utiliza, ba chiar este obligată 
să o facă, pentru a grăbi oprirea ofensivei israeliene şi mai 
ales pentru a putea proteja şi acorda ajutor umanitar 
populației civile din Fâșia Gaza. Tratatul de asociere cu 
Israelul conţine prevederi care condiţionează relaţiile 
noastre (cifrate la aproximativ 25 de miliarde de euro 
anual) de respectarea unor reguli și principii 
fundamentale. Rezoluţia nici nu-l aminteşte... Pentru ca o 
nouă culpă să nu se adauge celei care ne bântuie după 
Auschwitz, câteva lucruri trebuie spuse. 

Critica statului Israel nu are nimic de a face cu 
antisemitismul; nu presupune încriminarea unui popor, 
nici măsuri represive sau de excludere a acestuia. Înseamnă 
doar ceea ce este: atentionarea unui guvern pentru 
acţiunile sale prin care îşi încalcă obligaţiile internationale 
asumate. Spun acest lucru pentru că Israelul este stat, 
membru activ în numeroase organizaţii, semnatar de 
convenții internaţionale şi de tratate. Este un act de totală 
normalitate să i se solicite respectarea regulilor. 

Palestinienii, după 60 de ani de când 
comunitatea internaţională şi-a luat angajamentul, nu au 
încă statul lor. Acest amănunt nu trebuie pierdut din 
vedere atunci când vorbim despre conflictul fără sfârşit 
din Orientul Apropiat. Putem solicita Israelului să 
respecte normele de drept pentru că Israelul este un 
subiect de drept. Hamas este doar o formă aberanta si 

extremista de reactie a unui popor a carui existenta 
biologică este amenințată. Statalitatea este secundară 
acum; supravietuirea a devenit deja, pentru cei din Gaza 
in special, prima dintre probleme. 

Raportul de forte dintre cele două entităţi aflate 
în conflict este total dezechilibrat şi nu ne permite să 
vorbim despre ofensivă ca despre un act de legitimă 
apărare, aşa cum sugerează rezoluţia. Pierderile de vieți 
omeneşti şi distrugerile sunt proba indubitabilă. Timp de 
douăzeci şi două de zile, armata puternică a unui stat 
puternic a produs un adevărat măcel într-o zonă 
cunoscută drept extrem de puternic populată. Anihilarea 
Hamas, invocată ca rațiune pentru ofensivă, nu constituie 
o justificare pentru miile de victime, întrucât pentru așa 
ceva nu există justificare. Scopul nu poate fi indiferent la 
mijloace dacă nu vrem ca marile tragedii ale istoriei să se 
repete cu regularitate. 

Luni, guvernul israelian, a decretat încetarea 
unilaterală a focului; guvernele europene s-au grăbit să 
salute decizia. Este bine că au făcut-o şi sperăm ca această 
decizie să fie primul pas spre pace şi o soluţie negociată. 

Slăbiciunea reacției noastre de la început poate 
naște însă contrariul a ceea ce s-a dorit; poate să hrănească 
sentimente şi atitudini antisemite. Toată umilința şi 
privatiunile pe care le suferă palestinienii se pot 
transforma în ură iar ura nu este niciodată o bază pentru a 
construi pacea. 

Cine ne tratează de ura care apare ca rezultat al 
propriei noastre impotente, este de asemenea o întrebare 
pe care Europa ar putea să și-o pună. 

La noi, la români, lucrurile sunt mai simple. 
Sentimentele noastre sunt gratuite, nerelationate cu ceea 

ce se întâmplă astăzi, ci cu tipare de gândire străvechi; 
antisemitismul este prezent în viața cotidiană, este 
aproape un element cultural, inconștient. Dacă nu are 
vizibilitate, este pentru faptul că mai trăiesc prea puţini 
evrei printre noi iar cei care mai sunt se bucură, foarte 
mulți, de respect, chiar admiraţie, ca persoane. În schimb, 
niciun protest cât de cât public, fie şi slab, fata de ceca ce se 
petrece în Gaza, nicio chemare, fie şi amicală, în favoarea 
unei reveniri la regulile jocului pentru că, în toată grozăvia 
lui, războiul este totuşi un joc cu reguli, nu un masacru 
nediferentiat... 

Un popor, care a suferit asa cum a suferit 
poporul evreu în secolul trecut, ar fi putut să fie exemplul 
care să ne scoată din logica conflictului; ei ar fi putut să ne 
dea lecţia de umanitate care să ne facă să ne ruşinăm de 
noi înşine... Din păcate, părintele Nicolae Steinhardt, 
evreu prin naștere el însuşi, spunea odată, cu adâncă 
tristețe, că poporul său a pierdut ocazia de a se împăca cu 
lumea. Să sperăm că nu avea dreptate; statul israelian însă 
a ţinut să dea argumente în sens contrar... 


ianuarie 2009 

Poveşti cu oameni şi alte animale 


A devenit o banalitate faptul că nu învăţăm din 
istorie. Drept urmare, istoria însăși ne apare ca un sir de 
erori repetate iar umanitatea avansează mai curând după 
metoda fratelui-rac decât a surorii-broască ţestoasă. Viteze 
superioare sunt de neimaginat. 

Orbirea în fața prezentului este însă mai 
uimitoare decât uitarea istoriei şi este, cu certitudine, 
infinit mai păguboasă. Dacă paguba este suportată de toți 
în mod egal, este o altă problemă, adevărata problemă. 

Personaje fictive ne populează existenţa şi sunt 
făcute responsabile de binele sau răul pe care il trăim, după 
caz; nimeni nu se întreabă cine sunt ele şi dacă sunt 
capabile să producă efectele respective. De exemplu, Piaţa 
Liberă - această doamnă care poate tot şi ştie tot - ar fi 
trebuit să aducă bunăstarea tuturor; două decenii românii 
s-au hrănit cu acest nou „opiu pentru popor”; ale 
neamuri înghit hapul de mai multă vreme... Realitatea 
spune altceva. 


23 


GABRIELA CREŢU 


Cea mai liberă dintre pieţe, cea financiară, nu a 
fost capabilă să genereze bunăstarea pentru toți; 
dimpotrivă, lipsa de reglementare din acest domeniu s-a 
dovedit catastrofală pentru economiile lumii, în 
ansamblu. Guvernele, chiar şi cele de dreapta, au schimbat 
discursul şi politicile. Inclusiv foarte strictele restricţii de 
pe piaţa unică europeană în ceea ce priveşte ajutoarele de 
stat au fost relaxate; rolul și responsabilitatea statelor au 
fost întărite. 

Noi însă ne scăldăm încă în iluzii. Spun asta 
luându-mă după discursul public formulat de economiștii 
şi analiştii de studio (de televiziune) pentru care nimic 
contrar teoriilor neo-liberale nu pare să se fi întâmplat. În 
schimb, o altă mană cerească se adaugă atotputernicei 
Piețe - Criza Economică. Nimeni nu-şi ia răgazul să o 
definească, să vadă în ce forme şi în ce măsură este ea 
prezentă şi în România. În schimb, este utilă ca explicaţie 
pentru orice; pentru orice măsură nepopulară pe care ar 
trebui să o acceptăm din cauză că e... criză. Pe lângă criza 
reală, au apărut crizele imaginare; împreună, servesc unui 
singur scop - să justifice măsuri care să conserve profiturile 
pe seama diminuării drepturilor salariale şi sociale. Un 
element al practicii dintotdeauna nu poate să fie 
contrazis: povara crizelor şi războaielor trebuie dusă de cei 
mulți şi săraci. 

Uneori, Criza este folosită drept argument total 
fără logică; nici chiar în cadrul teoriilor îndoielnice ale 
Pieței Libere nu-şi găseşte vreun sens. Ne-a probat-o, cu 


24 


POVEŞTI CU OAMENI ŞI ALTE ANIMALE... 


toată candoarea, reprezentantul Președinției cehe a 
Uniunii Europene, în cadrul unei dezbateri în Comisia 
pentru Muncă a Parlamentului European. Pentru acesta, 
săptămâna de lucru nu mai trebuie plafonată, fiecare ar 
trebui să muncească până nu mai poate, cu aceleași salarii. 
Motivul?! Criza economică şi şomajul în creştere 
accelerată. Cum rezolvă „micile” contradicții dintre 
dispariţia locurilor de muncă şi îndemnul ca fiecare să 
muncească mai multe ore, dintre dorința unora de a avea 
trei slujbe şi necesitatea ca fiecare să aibă măcar una pentru 
a supravieţui, nu ne-a spus. Ne-a lăsat doar să înţelegem că 
regulile economice ar trebui să fie cele din junglă. 

Din păcate, o comparaţie între aceasta şi jungla 
socială, teoretizată şi practicată de unii, nu este în avantajul 
societății. În junglă, nimeni nu omoară altă ființă pentru 
distracție; o face doar pentru hrană. În general, o specie 
mănâncă pe alta; animalele din aceeaşi specie nu se 
mănâncă între ele... Echilibrul naturii se menţine în 
junglă; mult mai puţin se întâmplă acest lucru chiar și în 
cea mai avansată dintre societăţile umane, cea europeană. 
De repartizarea echilibrată a rezultatelor activităţii nici nu 
poate fi vorba. In ultimele decenii, țările Uniunii au 
înregistrat creşteri economice constante în timp ce 
populaţia este stagnantă sau se află în scădere 
îngrijorătoare; cel puţin aşa ne predică demagogii (scuze, 
demografii) de ocazie. În ciuda acestui fapt, multi cetățeni 
o duc din ce în ce mai rău; că unii o duc cu mult mai bine, 
nu poate fi element de compensare. 

În aceste condiţii, criza economică, în loc de 
scuză pentru orice, ar putea fi momentul unei analize si 
evaluări de profunzime a regulilor după care funcționează 
economia şi societatea; o schimbare mai de substanță este 
necesară. Succesul unui asemenea proces depinde însă de 
decizia şi implicarea tuturor componentelor societății; 
lucrul este dificil. 

În România, societate a dezbinării permanente, 
speranțele sunt şi mai mici decât în alte părți. Un 
eveniment recent mă contrazice, totuși. Lupul, mielul, 
capra şi varza, împreună, în același spectacol şi în fata 
aceluiaşi public, au celebrat pe 24 Ianuarie, la Iasi, Ziua 
Unirii. Din păcate, viata nu este o fabulă... 


ianuarie 2009 


26 


Gazul, Gaza şi străinătatea 


Gazul nu arde, Gaza da. Lucrurile ar fi trebuit să 
stea pe dos. Comunitatea internaţională, atât cât mai 
acţionează solidar, nu reuşeşte nici să stingă conflictul 
israeliano-palestinian, nici să aprindă aragazele bulgarilor 
sau ale bosniacilor. România are norocul că se descurcă 
încă; aceasta a devenit reala noastră specialitate. Se 
descurcă, dar nu există; nu ca jucător în vreuna din aceste 
piese. 

Social-democratii români au gestionat bine în 
Parlamentul European problema gazului ruso-ucrainian; 
cu toate acestea, nu trebuie să ne facem iluzii. Deputaţii 
pot doar sesiza problema, sublinia urgenţa sau sugera 
soluţii, dar statul român este cel care ar fi trebuit să 
acţioneze; pârghiile îi aparțin întrucât este vorba de relații 
bilaterale, cu tari nemembre ale Uniunii Europene. 

Ocupat cu trupele în teatre de operaţiuni şi 
declaraţii aproape belicoase la adresa ruşilor, şeful statului 
a ignorat că, într-un război economic, la o adică, tăierea 
gazului este mult mai eficientă in a distruge decât este 
scutul anti-rachetă în a apăra... Politica de vecinătate gi la 
Marea Neagră nu pare să fi luat în considerare faptul că 
iarna nu-i ca vara, nici vulnerabilitatea noastră energetică. 
Noroc cu firul roşu, care se dovedeşte singurul capabil să 
ne scoată din auto-izolare, atunci când este necesar! După 

ce a fost criticat, suspectat, utilizat ca armă de luptă şi 
aproape desființat, „firul roşu” cu Moscova se pare că a 
devenit un instrument util pentru ca Preşedintele să 
pozeze iarăşi în Preşedinte-Salvator; era preferabil să fi fost 
doar Preşedinte iar România să aibă o politică externă 
coerentă... 

Initiativele noastre externe au fost, în ultima 
vreme, atât de lipsite de profil şi rupte de interesele reale 
ale ţării, încât devii fără voie nostalgic dupa epoca în care 
diplomaţia românească avea rolul său pe scena 
internaţională. Ne rămâne doar să sperăm că recenta 
schimbare a titularului de la externe“ va aduce un spor de 
valoare. Deocamdată, vorbim în tăcere. Şi americanii 
vorbesc în tăcere despre Israel, Gaza si miile de victime 
civile. Diferența este că, atunci când SUA tac, ştim cu toții 
ce spun. . 

În acest context îngrijorător, veşti bune - zic 
jurnalele şi autorităţile - se arată le orizont; alte câteva state 
europene au ridicat restricțiile privind intrarea românilor 
pe respectivele pieţe ale muncii. Şi aici lucrurile sunt puţin 
pe dos. 

Deciziile actuale nu sunt de dragul românilor, 
asa cum cele anterioare nu erau împotriva lor. Guvernele 
nu deschid sau închid pieţele după cum le sunt sau nu 
simpatici unii sau alţii, ci în funcţie de interesele, în acest 
caz economice, pe care le au. 

Ce interese are Grecia, cu un guvern de dreapta, 
aflată sub spectrul intrării în recesiune, să decidă în acest 
moment ridicarea restricţiilor?! Lucrurile sunt mai simple 
decât par; folosind o expresie aproape argotică, aş zice că 
arată pisica muncitorilor proprii. Tara se află într-o 
situaţie aproape revoluţionară, mişcările sociale au luat 
forme violente în multe cazuri; a demonstra lucrătorilor 
că nu sunt de neînlocuit poate fi un cinic argument 

pentru a potoli lucrurile. Subminez cu bună ştiinţă 
interpretările curente privind accesul pe piaţa europeană a 
muncii pentru că, întreţinute de spiritele naţionaliste, ele 
au generat multe frustrări. 

În realitate, nici nu există o piață unică europeană 
a muncii în cadrul căreia lucrătorii să circule liber aşa cum 
există, de exemplu, o piaţă a bunurilor sau circulația liberă 
a persoanelor. Există douăzeci si şapte de piețe diferite, cu 
reguli diferite şi preţuri, adică salarii, diferite. Aceste 
diferențe au determinat ca lucrătorii să se mişte de la Est la 
Vest în căutare de salarii mai mari, iar companiile invers, 
pentru a angaja forţă de muncă ieftină. Ţările care imediat 
după aderare nu au impus restricţii au făcut-o de dragul 
profitului şi pentru că aveau deficit pe anumite segmente 
de piaţă, nu de dragul românilor. Pregătirea unui medic 
cere timp şi bani; importul lui cere doar voinţă politică. 

Autorităţile sunt ultimele care ar trebui să se 
bucure; românii nu pleacă să lucreze afară pentru că au 
dreptul, ci pentru că sunt constransi - de nivelul scăzut al 
salariilor şi nivelul ridicat al nevoilor, de lipsa 
oportunităţilor; şi francezii sau germanii au acest drept, 
dar ei nu pleacă. Guvernele trebuie să-şi recunoască 
responsabilitatea şi eşecul atunci când parti importante ale 
populației active pleacă peste granite; munca în alte țări 
este o supapă, un debuşeu pe scurt timp, nu reprezintă o 
soluţie. 

Suntem adeseori dispuşi să afirmăm că tot răul 
este spre bine şi că munca în străinătate aduce cu sine si 
consecințe pozitive. Situaţia actuală se dovedeşte totuşi 
mai puţin roz decât lasă unii să se înţeleagă; efectele 
migraţiei sunt extrem de contradictorii. Intra în tara bani 
trimişi de cei care lucrează afară; să sperăm că ceva mai 
multi decât dacă compatrioţii nostri ar fi rămas să 
muncească acasă; pe termen scurt este bine. Pleacă din 

tara, în schimb, persoane care sunt, adesea, calificate si 
înalt calificate, ca să culeagă căpşuni, să facă menajul şi să 
care materiale pe șantiere; cu puţine excepții, nu își 
folosesc pregătirea si competențele anterioare în ceea ce 
fac; drept urmare, survine o pierdere economic şi social 
importantă dar la fel de ignorată - deprofesionalizarea; 
pierdem profesori şi câştigăm îngrijitoare. Avem totuși o 
rată a şomajului liniştitoare; liniştea dispare dacă luăm în 
considerare faptul că foarte multi lucrează la negru, fără 
contribuţii plătite la asigurările sociale; nici în ţară, nici 
acolo unde lucrează. Cum cei activi astăzi sunt pensionarii 
de mâine, vechimea în muncă si pensia acestora vor fi 
serios afectate; ca să nu vorbim de sustenabilitatea 
sistemului naţional de asigurări peste un număr de ani... 
Experiența căpătată in alte tari, mai organizate şi mai 
civilizate, poate accelera progresul nostru dacă cei care 
pleacă se întorc; până atunci, şi asa fragilul capital social 
existent se distruge ireversibil; legăturile sociale directe, 
respectul şi solidaritatea dintre oameni sunt pe care de 

isparitie. Consecințele acestei migrații asupra unei 
întregi generații de copii orfani de părinți încă vii şi de 
părinţi orfani de copii, ale filiatiei on-line, încă nu se pot 
anticipa... 

În ciuda atâtor necunoscute, soluţia dezvoltării 
umane şi economice a României rămâne totuşi definirea 
unei viziuni a viitorului şi utilizarea tuturor mijloacelor 
disponibile pentru a o transforma în realitate; asta ar 
genera şi noi locuri de muncă, mai bune si mai bine 
plătite, care să nu-i mai alunge pe români din propria ţară. 

Aleşi virtuali, roşii virtuale... 


A devenit boală naţională; despre existenţa 
formelor fără fond vorbesc. S-a modificat atât de profund 
mentalul colectiv încât confundăm imaginea cu realitatea 
şi acţiunea cu textul care o relatează; mai mult, imaginea 
devine mai reală decât realitatea însăşi. Aproape s-a şi uitat 
faptul că există ambele; din păcate, pot exista în mod 
independent, fără legătură între ele. 

Politica românească este pe cale de a deveni o 
poveste vânătorească dar nu din cauza numărului mare al 
posesorilor unui permis de armă printre aleși. Explicaţia 
este alta; am devenit robii imaginii şi, ca urmare, imaginile 
ne conduc. Ne-am putea închipui că un actor s-ar da 
drept deputat, ar face suficiente declaraţii care să fie 
publicate în presă şi ar fi prezentat ca atare în numeroase 
emisiuni televizate; putem paria că ar intra în topul celor 
mai buni parlamentari fără probleme; nu a încercat încă 
nimeni experimentul pentru că nu este necesar. 

Trăim în era comunicării; drept consecinţă, 
putem avea ușor reprezentanti-virtuali, aleşi care nu 
reprezintă pe nimeni; dar nu pentru că nu au timp şi 
pentru asta. Ei sunt, în fapt, imagini construite din 
declaraţii pe care firme de relaţii publice le elaborează, 

ştiinţific şi ideologic corect, oricând şi despre orice; firmele 
sunt asociate cu ziare şi televiziuni care difuzează poziţiile 
respective. Nu sunt întotdeauna asociate şi cu urechi care 
să le asculte; cu realităţi care să se schimbe, şi mai putin. 
Dar asta nu are importanță; important este ca cei care 
primesc bani buni ca să fabrice imagini publice să-și 
îndeplinească obligaţiile. Uneori chiar şi le depăşesc; zelul 
lor este fără limite; drept urmare, clienţii lor - aleşii noştri 
„iau cuvântul” în dezbateri care nu au avut niciodată loc, 
resping poziţii cu o zi înainte ca acestea să fie exprimate, 
sunt aleşi în funcţii inexistente. Toate aceste „fapte” există 
doar pentru că sunt comunicate sistematic celorlalți. 

Comunicarea devine astfel din ce în ce mai bună, 
în timp ce realitatea este din ce în ce mai proastă. Credinţa 
noastră în imagini ne face să uităm un lucru - informaţiile 
care ajung la destinatar pot avea efecte în plan mintal, dar 
nu pot înlocui acţiunea în plan real. 

Unii sunt conştienţi însă că doar cuvintele nu 
sunt de ajuns; cetățeanul trebuie să şi vadă ca să creadă. 
Consecința este că decid să se mute în studiourile de 
televiziune şi să comenteze despre orice în direct; astfel, 
pot fi văzuţi... Vă inselati considerând că este riscant 
pentru că - lucru adevărat - politicienii nu sunt 
omniscienti şi pot spune ce nu trebuie. Omni-opinia a 
înlocuit de mult timp ştiinţa. Politica virtuală nu ainlocuit 
încă total politica doar pentru că, mergând contra 
curentului, unii aleşi cred că verba volant, scripta manent; 
un amendament acceptat poate însemna infinit mai mult 
decât nişte vorbe aruncate în... eter; o lege bună este chiar 
scopul activităţii, nu doar un pretext pentru a avea ce 
relata la televizor sau a da comunicate către presa scrisă. 

Politică, aşadar, continuă să se facă. În 
Parlamentul European, temele sunt mai sensibile ca 
niciodată; deciziile, şi mai dificil de luat. Dilemele sunt la 
ordinea zilei: dacă interzicerea pornografiei infantile pe 
internet are legătură cu cenzura sau nu, dacă vrem să fie 
eliberați deţinuţii de la Guantanamo dar să nu-i primim 
în statele noastre, dacă îi pedepsim pe cei care angajează 
imigranți la negru altfel decât pe cei ce angajează 
conationali la negru, dacă facem politici energetice noi sau 
le menţinem pe cele vechi... 

În aceste zile - în care conflictul israeliano-arab a 
luat forme de o violență fără margini - Mahmud Abass, 
preşedintele Autorității Palestiniene, s-a adresat 
Parlamentului. Tonul său moderat nu a putut ascunde 
resentimentul care se naşte la un popor lăsat în voia sorții; 
o soartă cu adevărat vitregă... Ne descrie tragedia care se 
petrece în Gaza; din frazele sale răzbate un semnal greu de 
ignorat de către comunitatea internațională - Hamas 
poate câştiga alegerile. Durerea palestinienilor poate fi 
exploatată, ca întotdeauna în istorie, de către gruparea 
politică extremistă. Pentru această radicalizare şi posibilă 
alunecare spre fundamentalism islamic suntem şi noi 
responsabili. Nu suntem inocenți întrucât nu ne-am 
respectat obligaţiile de a da un stat palestinienilor; astăzi 
ne dovedim incapabili să readucem pacea acolo unde este 
vital necesară. 

Este adevărat că politicile comune sunt greu de 
armonizat. Succesul acţiunilor este greu de controlat; 
atunci când acţiunile există. Aceste dificultăți nu sunt şi 
nu pot fi folosite, totuși, drept scuză pentru inactiune. 
Uneori însă, trebuie să acceptăm că există o distanţă la fel 
de mare între principii şi fapte ca între imaginea realității 

şi realitate. Din acest motiv, comentariile de la început nu 
erau întâmplătoare... 

Mai aveau însă şi o altă explicaţie; după alegeri, 
vin alegerile; cele europene. Lumea pierde simțul 
ridicolului; multi învaţă repede că in politică există un 
singur obiectiv: să fie (re)aleşi. Pentru asta trebuie să 
comunice cu cetăţenii. Ce anume comunică, nici nu 
contează. Credeam că experiența pozitivă de la 
Parlamentul European ne apără de tentatiile atat de 
frecvente în politica românească - de a vorbi doar de 
dragul de a vorbi. M-am înşelat. Joi dimineață (26 
februarie 2009) am asistat la o premieră în plenară, la 
Strasbourg - vorbeau numai deputaţii români între ei; 
probabil, multi colegi plecaseră deja şi rămăsese timp de 
vorbire disponibil. Dezbaterea era despre un subiect care 
poate fi considerat important - cum promovăm produsele 
agricole europene în fata celor de import; apărarea rosiei 
naţionale este o cauză absolut respectabilă. O singură 
problemă rămâne în suspensie: care roşie?! Deocamdată, 
doar cea virtuala. Cele reale sunt de la turci... 

La doi ani după aderare, cel mai concret avantaj 
asociat cu statutul de membru sărac al Uniunii rămâne 
doar teoretic pentru România; marile proiecte de 
dezvoltare finanțate din bugetul comun lipsesc 
deocamdată. Regulile foarte stricte privind cheltuirea 
fondurilor europene au fost invocate adesea, cu mult 
înainte de declanşarea crizei, printre cauzele situației 
paradoxale şi nefericite în care ne aflăm: am sperat la 
schimbări radicale înainte de aderare dar, după aderare, 
nu am fost capabili să facem nici măcar ameliorări minore. 

În acest context, la Bruxelles, se decide o 
simplificare semnificativă a procedurilor de accesare a 
fondurilor europene; odată cu dificultățile pieței 
financiare, rolul acestora în relansarea economică a sporit 
enorm. Guvernele, conştiente de oportunitate, au propus 
o relaxare a condiţiilor şi o accelerare a etapelor; 
Parlamentul European îşi dă acordul, chiar dacă aceste 
modificări sunt echivalente cu asumarea riscului ce derivă 
din orice reducere a controlului public - banii pot fi 
cheltuiţi, dar obiectivele pentru care fondurile au fost 
create pot să nu fie atinse; riscul priveşte mai ales 
componenta socială... 

Acasă, se discută puţin despre asta; factorii de 
decizie guvernamentali par că nu ştiu ce au decis. 
Modificări în acelaşi sens ale normelor interne de 
procedură sunt necesare şi probabil că se vor lăsa aşteptate; 
sperăm că nu va fi nevoie de atât timp încât, de pe urma 
acestor simplificări, să ne alegem doar cu riscurile și să 
anulăm avantajele... 


Guvernul este la începutul activităţii; poate fi o 
explicaţie acceptabilă, chiar dacă nu este de dorit, pentru 
această stare de fapt. Greu de înțeles este altceva. În prag 
de criză economică, dezbaterile publice se poartă cu 
privire la necesitatea unor schimbări de cu totul altă 
natură şi amploare; de exemplu, despre schimbarea 
Constituţiei. Pe lângă faptul că pentru modificarea 
Constituţiei este nevoie de câţiva ani buni, această 
schimbare nici locuri de muncă nu va crea, nici neliniştea 
celui care o doreşte nu o va potoli. Cu certitudine, abate 
încă o dată atenţia de la problemele reale ale momentului. 
O altă asemenea perdea de fum aruncată acum câţiva ani - 
votul uninominal - a dus la o schimbare de sistem 
electoral ale cărei consecinţe nefaste de abia încep să se 
vadă. Discuţiile despre buget sunt dirijate să învrăjbească o 
categorie socială, presupus avantajată, împotriva alteia, 
fără noroc; despre proiectele de dezvoltare durabilă a ţării 
prin folosirea resurselor bugetare se tace. 

Nu sunt singurele exemple, din păcate, care 
probează o rațiune cinică sau absentă. În unele cazuri, 
cinismul şi lipsa de rațiune se amestecă si potenteaza; la 
noi şi aiurea. Uniunea Europeană a stat mereu cu ochii pe 
Apus, să vadă ce şi cum fac americanii. Alegerile din SUA 
au fost invocate deseori drept motiv pentru a lua sau nu 
anumite decizii. În România, acest comportament a 

depăşit cu mult media europeană. Generaţii întregi au 
aşteptat americanii ca pe salvatori. Americanii nu au venit 
atunci când unii considerau că ar fi necesar să vină, dar 
iluziile s-au menţinut; chemarea către State a fost mai 
puternică decât cea către societatea mult mai dreaptă din 
punct de vedere social şi mai civilizată a Europei 
Occidentale. 

Orientarea politicii noastre externe din ultimii 
ani ne spune același lucru: „licuriciul cel mare” este 
modelul, călăuza sau pur si simplu locomotiva la care ne- 
am ataşat şi noi vagonașul... Anumite dificultăţi pe care le 
avem în Uniune sunt legate de această opţiune, aproape 
iraţională, de a face ce spun Statele Unite ale Americii. 
George Bush, atât de conservator și atât de contestat, s-a 
simţit minunat în România; nicio voce critică nu s-a auzit 
în spaţiul public. La Summit-ul NATO din aprilie 2008 a 
fost interzisă până şi manifestatia de protest - o 
copilărească defilare cu pancarte, incomparabilă cu 
amploarea celor care se organizează prin alte parti în 
situaţii similare. Am trimis trupe în Irak; au trimis şi alţii. 
Majoritatea celorlalte ţări s-au retras din Irak; noi am 
rămas alături de americani. Să nu ne facem iluzii! Nu am 
rămas pentru că eram indispensabili, ci pentru 
semnificația politică a gestului - legitimarea războiului şi a 
punctului de vedere al administraţiei Bush. 

Cazul „închisorilor” CIA a fost un alt moment 
în care solidaritatea noastră cu SUA s-a manifestat fără 
dubii. Întrebarea era foarte simplă: desfăşoară serviciile 
secrete ale altui stat activităţi ilegale pe teritoriul nostru 
fără ca noi să ştim şi să ne dăm acordul?! Atat problema 
cât şi lămurirea situaţiei ar părea fireşti oricui; noi am 

respins din start ipoteza sub pretextul că ne disculpăm pe 
noi... 

Uniunea Europeană, în acest caz coerentă cu 
valorile pe care le promovează, a criticat deseori guvernul 
american pe tema respectării drepturilor omului; centrul 
de detenţie de la Guantanamo Bay (Golful porcilor), cu 
oribilele abuzuri petrecute, a fost un punct extrem de 
sensibil în relaţia transatlantica. 

Trec alegerile; Obama câştigă; renasc speranţele 
că este posibilă o politică internaţională care să scape de 
logica conflictului, atat de dragă predecesorului său. 
Primul semn este încurajator. Noul preşedinte american 
decide închiderea „lagărului” de la Guantanamo; solicită 
însă ajutor statelor europene pentru primirea unora 
dintre cei deţinuţi ilegal acolo. Aceleași voci, care isi 
exprimau sprijinul indiscutabil pentru politica americană 
în situaţiile cele mai discutabile, astăzi ezită; inclusiv 
printre români. Să se descurce singuri, că ei i-au arestat 
fără probe şi torturat, se spune. Nimeni nu neagă acest 
lucru. Şi totuşi, unde a dispărut dragostea noastră de 
americani?! Ne-am trimis copiii în Irak, dar nu putem 
primi trei persoane care au suferit pentru acuzaţii 
niciodată dovedite?! Am trecut de la politica strutului la 
cea a porcului?! Sau e invers?! 

Probabil că sună a naivitate ca cineva să se mai 
mire că politica are adesea standarde de evaluare duble; 
când interesele imediate ne-o dictează, suntem orbi la rău 
sau orbi la bine, după caz. Ne-am obişnuit atât de mult să 
acceptăm cinismul politicii încât a devenit de la sine 
înțeleasă această atitudine; mai grav, se consideră că este 
maniera corectă în care trebuie procedat... Am însă o 
perseverență de Don Quijote. Sau, poate, doar 
deprinderile de intelectual obişnuit să vadă dincolo de 
aparente mă fac să continui demascarea dublei măsuri ori 
de câte ori ea este utilizată; şi societatea noastră, europeană 
şi democratică, poate fi prinsă uşor cu ocaua mică... 

Aproape întotdeauna lucrurile se petrec astfel 
când vine vorba despre caracterul democratic al unui stat 
sau altuia. Asemenea evaluări sunt necesare în stabilirea 
politicilor externe ale Uniunii. Principiile ne-ar cere să nu 
sprijinim guvernele nedemocratice oferindu-le condiții 
favorabile prin acordurile de asociere şi alte tratate. 
Respectarea drepturilor omului, alegerile libere şi 
transparente sunt condiţii care ar trebui să califice, sau nu, 
o tara pentru dezvoltarea relaţiilor economice şi politice 
cu Uniunea Europeană. 


39 


GABRIELA CREŢU 


Realitatea arată altceva. Se declară aproape 
întotdeauna că este vorba despre o democraţie atunci 
când cei multi şi deposedati acceptă condiţiile celor puţini 
şi le încredinţează acestora puterea politică prin alegeri; 
toate guvernele de dreapta devin, ca prin minune, 
democratice. Nu contează amploarea suportului popular; 
este suficient să se prezinte la vot câţiva şi să se respecte 
regulile formale pentru ca alegerile să fie declarate corecte 
şi puterea legitimă; prin voința suverană a poporului, se 
înţelege. Cu totul alta este situația atunci când majoritatea 
mai putin avută decide că ar fi cazul să exercite ea însăşi 
puterea și să introducă reguli ceva mai echitabile; chiar 
dacă totul decurge în respectul celor mai stricte condiții 
democratice şi participă o foarte largă majoritate la decizie, 
tot dictatură se cheamă... Cei născuţi în ultimii douăzeci 
de ani, dacă privesc la televizor, sunt în pericol să creadă că 
Stânga, prin natura sa, este nedemocratică; sau ridicolă. 
Oricum, dacă nu este dictatură, este ceva care nu are de a 
face cu democraţia; un exotism. Bineînţeles, doar noi 
ştim ce înseamnă democraţia... Inclusiv la români se 
observă tendința de a da lecţii de democraţie; nu ştiu dacă 
rațiunea acestei atitudini este sentimentul puternic al 
excelentei în această privință sau doar o privire îngustă şi 
dispretuitoare asupra celorlalți, asupra lumii. 

Mai mult realism ne-ar face să recunoaştem că 
nimic din istoria noastră politică nu ne indreptateste să 
dăm lecţii. Să împărtășim experienţa noastră, să le 
explicăm propriile eşecuri pentru ca istoria să nu se repete, 
este chiar recomandat; dar cu prietenie, deschidere şi în 
respectul diferenţei celuilalt. 

Afirmațiile anterioare nu sunt fără temei. Auzim 
deseori comentarii dispretuitor-ironice fata de Cuba; 

această tara, în ciuda condiţiilor economice extrem de 
dificile după blocada economică impusă de Statele Unite, 
s-a aflat mereu cu cel puţin zece locuri înaintea noastră în 
privinţa dezvoltării umane; de când se realizează 
clasamentul, nu a coborât niciodată sub locul 50. În 
traducere, cubanezii au un grad ridicat de educaţie, o 
sănătate şi speranţă de viață foarte bune, egalitate ridicată 
între cetățeni etc. Performanţa noastră istorică este locul 
60. În plus, astăzi există câteva state europene care se bat 
pentru a avea un avans în relaţiile cu Cuba; pe noi nu ne 
interesează... 

Scriu aceste rânduri în Venezuela unde cetățenii 
tocmai au votat în cadrul unui referendum*. Tema este 
secundară. Eu pot să am altă părere; am altă experiență şi 
aparțin unei alte culturi. În plus, dintre toţi reprezentanții 
Stângii latino-americane, Hugo Chavez îmi place cel mai 
puţin; are formaţie de militar; prefer civilii. Ce am văzut 
însă îmi confirmă o dată în plus dubla noastră măsură. 
Am văzut o bătălie electorală dură; cu excesele ei, dar 
democratică. Opoziția de dreapta deţine o forță mediatică 
uriaşă şi un sprijin extern pe măsură; cei care susțin 
guvernul au desfășurat, în contrapondere, forte umane 
impresionante. Am văzut sistemul de vot cel mai 
transparent şi avansat care se poate imagina; identificarea 
cu amprenta digitală, vot electronic cu control tipărit în 
toată tara; audit extern în toate fazele. Am văzut o 
populaţie care nu este indiferentă la ce i se întâmplă şi iese 
la vot; prezenţa de aproximativ 70% o dovedeşte. 
Rezultatele oficiale au apărut la trei ore de la închiderea 
urnelor; suspiciunile sunt greu de formulat chiar dacă 
membrii opoziţiei nu înghit prea uşor înfrângerea; 54 la 
46. Chavez a făcut-o totuşi în 2004, când a pierdut un alt 

referendum, recunoscând rezultatul imediat după 
anunțarea sa, inclusiv caracterul democratic şi corect al 
procesului electoral în care a fost învins. Dar aceasta era 
părerea lui; în buna tradiție a dublei măsuri, eu ar trebui să 
spun că, de fapt, recunoașterea rezultatului nu este un gest 
de democraţie, ci un act exotic al unui personaj ridicol... 
Relaţiile cu Venezuela pot fi foarte interesante, 
totuși. Doar că ştiu deja răspunsul românilor; mi l-au dat 
cei responsabili de relaţiile noastre externe — „este prea 
departe...”. Nu ştiu cu ce măsură s-a calculat distanţa, dar 
sunt sigură că, măcar de această dată, măsura nu a fost 


dublă... 


* În calitate de prim-vicepresedinta a Delegației 
Parlamentului European pentru relațiile cu țările 
Comunităţii Andine, am fost membră a misiunii 
internationale de  acompaniere a referendumului 
constituțional organizat în februarie 2008 în Venezuela. 
Consultarea populară a vizat modificarea a cinci articole 
din Constituţia tării. Propunerea aprobată de populație a 
fost ca presedintele ării şi şefii de administrații, 
guvernatorii, membrii consiliului legislativ, deputații si 
primarii să poată fi aleși pentru un număr nelimitat de 
mandate si, simetric, să poată fi demiși în cursul 
mandatului, tot prin referendum, în cazul în care nu-și 


îndeplinesc obligaţiile. 

Opinia publică şi realitatea privată 


Opinia publică nu înseamnă ceea ce cred 
cetățenii; opinia publică este ceea ce se publică. Am citat 
afirmaţia unui cunoscut realizator de televiziune care-mi 
descria astfel specificul meseriei sale. Televiziunea nu 
exprimă opiniile oamenilor; ea construiește aceste opinii 
prin interesante, dar mai ales interesate, selecții de mesaje. 
Ideea este deja banală, mecanismele prin care oamenii isi 
asumă opinii care contrazic propria lor realitate, uncori în 
mod flagrant, au fost de mult descrise şi explicate. 

În ciuda acestor fapte, maşinăria funcționează; şi 
funcţionează bine. Ceea ce nu funcţionează la fel de bine 
este altceva - mecanismele democratice care să permită 
cetățenilor dobândirea experienţei, care să-i scape de 
dominaţia pe care realitatea virtuală o exercită. Este o 
fascinatie care ne face să nu observăm degradarea pe care o 
suferim - ne-am transformat din cetățeni, în public. Chiar 
şi politicienii - care ar trebui să fie mai atenţi la ce şi cum 
spun - fac cu nonşalanţă referiri la voința... publicului. 
Nici nu este de mirare că politica se transformă pe zi ce 
trece într-un spectacol, atât timp cât nu se mai adresează 
unor cetăţeni - titulari de drepturi şi obligaţii - ci unei 


43 


GABRIELA CREŢU 


mulţimi de privitori; devine o politică virtuală, pentru 
cetățeni virtuali... 

O demarcaţie clară între ceea ce este opinie si 
ceea ce ar reprezenta adevărul atunci când referința este 
viata pe care o trăim, prezentul nostru imediat, este dificil 
de făcut. Cu toate acestea, acțiunea concretă, implicarea 
socială, ne-ar putea oferi certitudinea că suntem altceva 
decât public al propriei existente; pe aceasta din urmă o 
trăim noi, în mod real, dar au alții grijă să ne-o descrie - 
mult mai bună sau mai rea decât este - după cum 
interesele o cer. Cănu există suficientă implicare, nu 
trebuie să o mai spunem; că vina este a mecanismelor 
democratice, am îndoielile mele... Vaclav Klaus părea să 
nu le aibă; acesta a fost mesajul pe care preşedintele Cehiei 
La adresat plenului Parlamentului European. În primele 
şase luni din 2009, tara sa deţine Preşedinţia Uniunii 
Europene. 

Preşedintele ceh era deja cunoscut ca 
reprezentant al curentului eurosceptic; discursul ar fi 
putut să-i aducă noi suporteri în contextul valului de 
protectionism pe care criza economică l-a declanșat; 
închiderea în granițele proprii este văzută uneori ca un 
mijloc bun de apărare. Argumentele invocate împotriva 
construcţiei europene au fost însă doar temele recurente si 
prea bine cunoscute din „opinia publică”: caracterul 
tehnocratic, distanţa faţă de cetățeni, ruptura fata de 
realitatea pe care doar guvernele ar cunoaste-o. În plus, 
dereglementarea totală a fost prezentată drept soluţia 
ideală a tuturor problemelor. Contextul şi circumstanţele 
nu le întăreau însă credibilitatea; dimpotrivă; a provocat 
doar reacţii zgomotoase de protest. Deputaţii cunoscuţi 
pentru contribuţia lor la înscrierea în Tratate a 

mecanismelor democratice prin care cetăţenii europeni să 
participe la decizie au părăsit sala. Preşedintele 
Parlamentului, om de dreapta dar profund atașat valorilor 
europene, a dat o replică la limita politetii pe care statutul 
interlocutorului o impunea. 

Afirmatii identice pot fi însă auzite cotidian pe 
orice post de televiziune şi citite în orice publicaţie; este 
opinie publică. Opinia, nu adevărul. Unde a greşit Vaclav 
Klaus?! Uniunea Europeană a apărut ca un proiect mai 
curând tehnocratic; este adevărat, într-un moment când 
termenul nu avea conotatiile negative de astăzi; la români, 
de altfel, el continuă să aibă doar o semnificaţie pozitivă; 
credem mai mult în ,,experti” decât în politicieni. Limitele 
proiectului initial au fost însă de mult sesizate și depășite 
prin crearea şi dezvoltarea instituţiilor democratice; 
parlamentul este prima dintre acestea. Din 1979, cetățenii 
europeni îşi aleg prin vot reprezentanţii în Parlamentul 
European; este singurul organism democratic 
transnational din lume ales în mod direct de către 
cetățeni. Rolul său a sporit continuu; astăzi, contribuția sa 
la deciziile europene se apropie de cea a guvernelor statelor 
membre; circa 80% din legislația comună este elaborată în 
codecizie. Controlul pe care îl exercită asupra birocrației 
din Comisia Europeană îi limitează acesteia excesele; sau i 
le sancţionează, aşa cum s-a întâmplat în 1999 când a 
forțat demisia Comisiei Santer. 

Împărţirea atribuţiilor între nivelul european si 
cel naţional de decizie tinde să corespundă diviziunii între 
problemele pe care le putem rezolva doar împreună şi cele 
pe care fiecare şi le poate administra singur; principiul 
subsidiaritatii impune ca deciziile să se adopte la nivelul 
potrivit, nu la cel mai de jos; la nivelul unui consiliu 

comunal s-ar putea să lipsească perspectiva necesară găsirii 
de soluţii la încălzirea climatică... 

Criza financiară a dovedit necesitatea stabilirii de 
reguli clare și limite de funcţionare, pentru ca abuzurile 
din sistemul financiar-bancar, care au cauzat criza 
economică, să nu se mai repete; discursul despre 
dereglementare aducea a fundamentalism ideologic sau a 
naivitate... 

Klaus descria un monstru care lucra împotriva 
cetățenilor; contra-argumentele mele dau iluzia unui 
mecanism perfect. Nu este nici pe departe astfel; Uniunea 
Europeană este perfectibilă iar regulile ei de funcţionare 
trebuie mereu adaptate realității. Ceea ce o poate pune cu 
adevărat în pericol este revenirea la stadiul de piață liberă 
spre uzul marilor companii. Cei care o pot salva sunt 
cetățenii europeni; nelăsând să treacă nicio decizie 
importantă fără legitimare democratică. Alegerea 
reprezentanţilor în Parlamentul European ca şi iniţiativa 
cetateneasca sunt drepturi ce le aparţin. Doar că este 
necesar să le exercite; conştienţi de cum se prezintă 
realitatea. Mă refer la realitatea privată, nu la opinia 


publica... 


februarie 2009 


46 


Cum salvăm capitalismul neoliberal 


L-am provocat recent pe un coleg, recunoscut 
drept bun cunoscător într-ale economiei, adresându-i o 
întrebare simplă care a rămas fără răspuns; nu pentru că 
era retorică; nici pentru că interlocutorul nu l-ar fi putut 
formula; mai curând, recunoașterea adevărului era politic 
dureroasă. Întrebarea suna cam aşa: de ce ni se recomandă, 
iar noi aplicăm cuminţi, politici de austeritate în perioadă 
de criză?! Alţii procedează invers; un nou val de 
interventionism statal şi protectionism deghizat este 
prezent în ţările dezvoltate; se stimulează investiţiile şi 
consumul. Una dintre deciziile importante ale 
administraţiei democrate americane vizează diminuarea 
ratelor dobânzii pentru debitorii care au dificultăți la plata 
creditelor contractate... 

Nici măcar nu am mai formulat alte întrebări, 
deşi ar fi trebuit. De ce strigăm că este criză, dar am 
elaborat un buget bazat pe creştere economică? Creşterea 


economică mai mică, tot creştere se cheamă... Dacă există 
semne obiective de criză, de ce folosim indicatori care 

spun altceva?... Dacă încă nu dă semne reale, de ce creăm 
condiţiile psihologice care duc la declanșarea crizei?... 

Cum întrebările fundamentale trebuie luate în 
serios, chiar dacă sunt dureroase, voi încerca un răspuns, 
conştientă fiind că, ceea ce pare retoric pentru unii, nu 
exclude necunoasterea la alții. Ultima dilemă naţională - 
luăm credit de la FMI sau nu luăm credit de la FMI - ne 
obligă la o lectură cu voce tare a ceea ce se petrece. 

Deciziile guvernamentale par construite după 
calapodul „profesioniştilor” de la Washington, după cum 
i-a etichetat (admirativ) Theodor Stolojan. Nu ar fi prima 
dată când un guvern procedează astfel; momentul însă 
este surprinzător. De ce ar trebui să avem încredere în 
ratiunile Fondului Monetar International astăzi?! După 
primul eşec major - cel din țările în curs de dezvoltare care 
i-au urmat Sfaturile - tocmai am asistat la al doilea. 
Instituţia nu a fost capabilă nici să prevadă, nici să 
controleze fenomenele care au dus la prăbuşirea pieței 
financiare americane şi care antrenează în degringoladă 
economia mondială. Reţeta recomandată s-a dovedit deja 
falimentară. V-o reamintesc, pentru cei care uită repede... 

În primul rând, se aplică politici monetare 
restrictive - cu creşterea ratelor dobânzii pentru a reduce 
riscul de devalorizare a monedei. Drept urmare, vom 
exporta puţin şi vom deveni deschişi la importurile de pe 
alte pieţe; în cel mai îndepărtat cătun, vom cumpăra roșii 
turcești, ulei grecesc, pantofi chinezești, electronice 
japoneze, tractoare germane, masini frantuzesti... Nivelul 
de îndatorare externă, cu certitudine, sporeşte... 

Urmează - cuvântul ,,restrictie” este printre 
preferate - politici fiscale restrictive. Asta înseamnă 
creşterea impozitului pe consum și reducerea celui pe 
profit; se măreşte baza de impozitare - ca să nu scape 
niciun sărac fără să plătească - şi se diminuează rata, ca să 
nu simtă bogatii că li se ia ceva... 

Cheltuielile publice se reduc semnificativ - mai 
ales cele care îi privesc direct pe oameni - sănătate, 
educaţie, sociale. Se fac concesii doar când este vorba de 
achiziţii pentru apărare şi infrastructură dar cu o condiţie: 
furnizorul să fie ales cum trebuie - adică să fie o companie 
foarte mare şi străină de interesele țării în cauză; de 
propriile interese, nicio companie nu este vreodată 
străină... 


Liberalizarea piețelor si investițiilor si 
eliminarea tuturor măsurilor de protejare a economiilor 
nationale este un ingredient de nelipsit. Se suprasolicita 
teoria avantajului comparativ. Pentru unii el este format 
din înaltă tehnologie, protejată de legislații prohibitive 
pentru săraci privind drepturile de autor şi licenţele; 
pentru alţii, din forță de muncă înalt şi mediu calificată, 
gratis. Scurgerea de profesioniști spre ţările cu venituri mai 
ridicate tinde să submineze fără cale de întoarcere 
dezvoltarea internă. Monopolurile sunt desființate; dar 
nu toate, doar cele de stat - servicii publice, petrol, 
telefonie; cele private cresc, se extind si devin corporaţii 
transnationale... 

Să adăugăm privatizarea a tot ce este public si 
dereglementarea totală, dacă ar fi posibil, a vieţii 
economice şi avem schema generală a acordurilor girate 
de FMI. Liberalizarea pieţelor financiare din ultimii 
treizeci de ani - sub aceleaşi auspicii - a vulnerabilizat toate 
statele, ele fiind private de posibilitatea de a controla fluxul 
capitalurilor. 

Este evident că o majoritate a cetățenilor și 
statelor au pierdut după ce şi-au făcut lecţiile predate de 
organismele monetare internaţionale. Cineva a câştigat, 
totuşi, în acest timp. Unele dintre companiile 
transnationale, localizate deseori în vreun paradis fiscal 
din insule exotice, depăşesc deja ca putere economică state 
nationale importante. Recenta criză le-a lovit însă şi pe ele; 
noi spaţii de acțiune protejată le sunt necesare. Am fost de 
mici educați în ideea că românul este plin de altruism; 
drept consecinţă, nu m-aş mira să semnăm un nou acord 
cu FMI doar pentru că cineva are nevoie de un colac de 


salvare - capitalismul neo-liberal... 


Post Scriptum 


Semnarea acordului s-a ca aşa cum am 
anticipat; unii s-au bucurat; alţii nu şi-au ascuns 
îngrijorarea; consecinţele sunt pe cale să se arate. 


martie 2009 


50 


Tehnocratia de drept divin 


Cu ani în urmă, politica și politicienii aveau atât 
dreptul de a alege calea de urmat cât şi răspunderea pentru 
deciziile luate. Astăzi, am rămas doar cu răspunderea; 
trebuie să plătim oalele sparte şi să reparăm erorile 
(pardon, disfunctiile) Pieței. Când lucrurile mergeau bine 
- mai ales pentru marele capital, căci pentru ceilalți binele 
este mereu discutabil politicile economice erau 
considerate secundare; piaţa se descurca singură, ni se 
repeta obsesiv. Cum mizeria a ieşit la suprafaţă şi stă să ne 
înece pe toţi, politicile bune ar trebui să ne scoată din ea. 

Aceste politici sunt făcute însă, măcar în al 
doisprezecelea ceas, de politicieni, de cei care au 
răspunderea?! Aşa ar trebui dar, cu mâna pe inimă si 
ochiul vigilent, vă spun că realitatea arată altceva. De la o 
vreme şi din ce în ce mai des, pe lângă argumentele 
noastre, derivate din confruntarea cu realitatea cea de 
toate zilele, contează poziţiile experţilor. Dacă sunt de la 
instituţii financiare internaţionale, influenţa lor sporeşte 

exponential; atât de mult încât se pare că vom semna un 
nou acord cu Fondul Monetar Internaţional. 

Premierul bulgar Serghei Stanisev a declarat că 
politicile financiare prudente de până acum le asigură 
suficientă protecţie; tara sa nu este într-o stare mai buna 
decât România și totuşi Bulgaria a decis că nu are nevoie 
de acord. 

Noi i-am ascultat pe tehnocrati; ei au devenit 
limitele propriei noastre raţiuni. Putem gândi doar până 
la un punct; de la acel punct încolo, gândirea se suspendă 
şi este înlocuită cu cea purtătoare de adevăr a domnilor 
experți. Cel mai adesea ei sunt domni; printre ei, doamne, 
mult mai rar. Dat fiind încrederea care li se acordă, 
probabil că ar trebui să ni-i imaginăm, de fapt, drept nişte 
fiinţe fără gen, lipsite de orice interese pământeşti; ei nu 
sunt cetățeni în nişte state, nu s-au format în anumite 
universităţi şi instituţii, nu lucrează la alte universităţi sau 
instituţii; ci nu semnează niciodată state de plată şi nu 
visează să semneze altele în viitor, cu cifre încă și mai grase. 
Pentru aceste motive, sunt voci care susțin că, în locul 
monarhiei de drept divin, în mod democratic, ar trebui 
instaurată tehnocratia de drept divin! 

Problema cu ei este că au totuşi un defect - nici 
una din trăsăturile enumerate anterior nu le este 
caracteristică; în schimb, omogenitatea opiniilor, 
da.Ratiunea este simplă - aproape fără excepţie, ei sunt 
experţii capitalului. Munca nu are experții ei pentru că cei 
care muncesc au fost învăţaţi că nu ştiu, că nu gândesc, că 

deciziile trebuie luate de unii mai deştepţi decât ei. Se 
confundă cu intenţie stabilirea scopurilor cu stăpânirea 
mijloacelor. Fiecare cetățean trebuie să aibă competenţa şi 
responsabilitatea de a participa la deciziile privind viata sa 
şi societatea în care trăieşte; politicienii sunt chiar obligați. 
Tehnocraţii nu pot fi lăsaţi să ne stabilească scopurile; ci 
pot fi, eventual, doar stăpâni ai mijloacelor. Să nu uităm 
însă că în societate nici mijloace neutre nu există; ele își 
poartă scopurile cu ele, vrem nu vrem. 

Rezerva pe care o exprim permanent fata de 
puterea fără limită a ,,expertilor” are justificare; şi nu este 
vorba doar de credinţa în democraţia reală, participativă. 
Realitatea ne-a oferit argumente de necontrazis că am 
dreptate. Experții în pensii au convins politicienii ca 
trebuie să treacă la sistemele cu capitalizare; rezultatul este 
că în SUA, între 1000 si 2000 miliarde de dolari din 
fondurile de pensii au fost pierduţi în operaţiuni bursiere 
riscante de către cei ce trebuiau să le sporească. La noi 
lucrurile nu s-au petrecut la fel doar pentru că pensiile 
administrate privat nu erau încă „funcționale”. Alţi 
experți au făcut apologia cotei unice de impozitare. În loc 
să fie factor de stimulare economică, aceasta a accentuat 
polarizarea veniturilor, a redus cererea şi s-a constituit în 
Cauză a crizei economice. 

În societate, orice alegere care priveşte oamenii 
este politică. Drept urmare, departe de a fi neutri, 
tehnocratii fac politică; fără legitimitatea pe care cetăţenii 
au acordat-o prin vot politicienilor. 

Mai zilele trecute însă, chiar un domn politician 
afirma ritos că sunt teme despre care nu avem voie nici 
măcar să opinăm; parlamentarii - cu atât mai puţin 
„poporul”- nu pot să-şi exprime poziţia. Imprumutul de la 
FMI era printre ele. Lista celor care ar avea voie să opineze 
era scurtă - Băsescu și Isărescu. 

Această uniune între monarhia de drept divin (la 
care visează unul) şi tehnocratia de drept divin (deja 
instalată de celalalt) mă face să spun un singur lucru - 
Deşteaptă-te, române! ar ti se pregăteşte ceva... 


martie 2009 


54 


Sfârşitul feudalismului 
ar trebui proclamat 


Sunt o cama de stânga, cum îi place să spună 
unui om de presă care mă onorează cu prietenia sa. 
Trudesc la afirmarea acesteia; mă revoltă faptul că 
Dreapta domină insolent spațiul public... Apologetii 
consensului îmi acuză radicalismul; consideră că semăn 
vrajbă acolo unde ar domni înțelegerea şi pacea, adică 
între oameni. Argumentul este mereu același - timpul 
ideologiilor ar fi trecut; slab argument. Sfârşitul istoriei 
fusese și el anunţat de un celebru analist“; între timp, se 
pare că aceasta s-a trezit din morţi şi curge mai departe; nu 
tocmai lin, după cum ne-o dovedește criza structurală 
prin care trece piaţa liberă. Fukuyama - ca să nu-şi piardă 
brand-ul - scrie despre sfârşitul epocii Regan... 

Eu mă simt obligată la clarificări. Nu oamenii 
se opun; doar interesele. Oamenii evoluează, se 
convertesc, reconvertesc, îşi schimbă statutul; se pot 
iubi în ciuda diferenţelor şi uri în pofida asemănărilor. 
Interesele rămân; opuse. Muncitorul vrea salariu 

decent, patronul, profit cât mai mare; din acelaşi venit. 
Consumatorul, ceva bun şi ieftin; vânzătorul vrea... 
invers. Cel care posedă deja destul vrea libertate 
neingradita; cel ce nu are nimic visează la un dram de 
egalitate şi justiție; libertatea de a muri de foame îi pare 
lux inutil. 

În lumea noastră, indiferent de regim, există 
unii care sunt avantajati şi deţin instrumentele de a-şi 
spori avantajul iar alții care poartă povara obligaţiilor. 
Cu o precizare: chiar şi în cele mai avansate și 
democratice societăţi, invariabil, ultimii sunt mai 
numeroşi decât primii. 

Or, orice democraţie trebuie să-şi caute 
echilibrul dar, mai ales, nicio democraţie nu poate 
ignora majoritatea. Pentru ca să o construim, toate 
interesele trebuie exprimate şi apărate; ideologiile 
trebuie reinventate dacă lipsesc. 

În trecut, când purtătorii intereselor nu aveau 
posibilitatea sau maturitatea de a exprima politic ceea 
ce vor, intelectualii deveneau purtătorii de cuvânt; 
aproape fără excepţie, au arătat hibele sociale si au 
proiectat lumi mai drepte. Au împins societatea 
înainte. 

Astăzi, cei consideraţi marii noştri intelectuali, 
în majoritatea lor, nu se solidarizează cu cei slabi. 
Ridică osanale Puterii; în mod mărturisit, o visează. Nu 
scriu scrisori de protest; scriu scrisori de adeziune. Nu 
vor să schimbe lumea; vor să o stăpânească. Şi încă un 

lucru - nu sunt cenzurati; îi cenzurează pe alții. Cărţile 
mele, ca şi ale altora, nu au fost primite într-o foarte 
cunoscută reţea de librării cu care editorul avea 
contract de colaborare. Am o bănuială - nici nu vor fi; 
dar nu pentru că ar fi chiar atat de proaste; doar pentru 
că par a conţine ceva idei de stânga iar, după cum se 
spune cu obstinatie, Stânga nu gândeşte! 

Strategia este simplă: vocile diferite din spaţiul 
public trebuie să rămână tăcute sau simple curiozitati; 
eventual, considerate relicve ale trecutului... Drept 
consecință, Dreapta pare teoretic structurată. Atunci 
când nu plăteşte pentru propriile inhibitii şi neputinte, 
Stânga este practic ocultata. Mai mult; este aproape 
diabolizată căci nimic mai rău decât să calci cu... stangul 
sau, dacă eşti suspectat de inteligență, să votezi cu 
Stânga. Multi concetateni par a avea două mâini drepte 
iar spiritul critic adormit de tot, de mult, iremediabil... 

Am trecut printr-o revoluţie care s-a vrut 
socialistă; am trăit (contra)revolutia capitalistă. După 
aceste experienţe, ne declarăm, în sfârşit, o democraţie. 
În politică se învață repede că singurul scop este să fii 
ales. Reales! Cetăţeanul nu mai vrea totuşi să aleagă; stă 
acasă. Explicaţia este evidentă. Ca să alegi, este necesară 
alternativa. Democraţia este un joc cu reguli şi cu 
jucători; doi, Stânga şi Dreapta. Ele sunt corelative, nu 
pot exista una fără cealaltă. În caz contrar, cu ironie 
amară, ar trebui să parafrazăm îndemnul biblic: 
Adame, alege-ti femeia! 

Elitismul, apologia puterii, dragostea de 
autoritate şi ordine cu orice pret, ierarhiile care 
înlocuiesc peste tot egalitatea sunt totuşi permanent 
prezente; dar nu sunt de dreapta; sunt dincolo de ea. 
Dreapta ființează odată cu Stânga, delimitandu-se prin 
opoziţie; ambele acceptă regulile jocului şi fac parte din 
sistemul democratic, nu sunt în afară. 

În politica şi cultura noastră, un semnal de 
alarmă trebuie tras în mod repetat. Problema nu este 
slăbiciunea Stangii în fata forței Dreptei; lucrurile sunt 
mai grave - în secolul 21 societatea românească nu a 
ieşit încă din feudalism... Din acest motiv, cred că încă 
o revoluţie rămâne de realizat, pentru că ea nu a fost 
nicicând desăvârşită - revoluţia democratică. Aşteptăm 
intelectuali pe baricade... 

Lupu-şi schimbă părul... 


Fenomenul este prezent și la alte specii, cu unele 
variaţii; năravurile însă au o notă constantă - nu se 
schimbă deloc; la toate speciile. La specia numită 
politician năravurile par a se schimba şi mai greu decât la 
altele, inclusiv la nivel european. Am avut o asemenea 
probă recent în Parlament; o probă de populism 
explicabilă dacă ne amintim că în luna iunie sunt alegeri 
europene; nu mai putin surprinzătoare, totuşi. 

Cu câteva luni în urmă, am considerat drept o 
mare victorie rezoluţia în baza căreia Comisia Europeană 
trebuie să elaboreze o propunere legislativă privind 
reglementarea pieţei financiare. Victoria nu fusese însă 
deplină; Grupul Popular s-a opus acerb ideii de a include 
existenţa paradisurilor fiscale şi a firmelor fantomă printre 
factorii care au generat criza şi contribuie la fragilitatea 
sistemului financiar. Consecințele acestui refuz sunt chiar 
mai grave decât par la prima vedere; măsurile 
interventioniste preconizate ca reacţie la criză - 
echivalente cu injectarea în economiile statelor 
importante a sute și sute de miliarde de euro - pot să nu 
aibă nici unul dintre efectele pozitive scontate. Explicaţia 

este simplă; statele nu au control asupra rezultatelor 
pentru că, în fapt, multe companii care funcţionează pe 
teritoriul lor nu sunt şi sub jurisdicţia lor, sunt din Insulele 
Cayman sau... Borneo. Mobilitatea fără limite a 
capitalului financiar este marea „achiziţie” care a înclinat 
balanţa puterii dinspre statele naţionale spre companiile 
transnationale. 

Faptul că toți cei care câştigă o mie de lei plătesc 
impozite iar cei care câştigă un miliard de euro au 
posibilitatea legală să se sustragă, nu i s-a părut atunci 
Dreptei o nedreptate; bineînțeles, este vorba despre 
aceleaşi impozite din care se acordă astăzi ajutoare 
spectaculoase pentru a salva marele capital. Problema 
desființării paradisurilor fiscale a fost exclusă total din 
rezoluţie, În cea mai democratică instituţie europeană, o 
majoritate a considerat că marele capital financiar are 
dreptul - pentru că aşa vrea el - să submineze toate 
achiziţiile economice si sociale din ţările noastre prin 
decizii a căror unică rațiune este maximizarea profiturilor 
celor care îl conduc; de exemplu, să-şi mute sediul în 
Insulele Virgine. Întotdeauna, când doreşte să blocheze 
decizii europene  neconvenable, Dreapta invocă 
argumentul că statele naționale sunt cele care trebuie să 
exercite autoritatea asupra propriului teritoriu; atunci a 
suferit un lapsus. Sau, în sfârşit, a fost sinceră?! 

După un timp însă, tema a revenit în dezbaterea 
Parlamentului sub forma unui amendament la Planul 
european de relansare economică. La vot, surpriză! O 
mare parte a popularilor europeni - provocati de socialiști 
- îl votează. Întâmplarea mi-a amintit proverbul străvechi 
dar cu semnificație măcar periodic valabilă - lupul paru-si 
schimbă, doar năravul ba! Năravul este ca înainte de 

alegeri să plângi pe umărul celor multi pentru că votul lor 
contează; după alegeri, angajamentele pot fi uitate iar 
populistii pot redevini populari - adică demni 
reprezentanţi ai Dreptei şi apărători ai capitalului; 
apărători ai Pieței libere, de asemenea. În Comisia pentru 
piata internă - unde ochiul cetățeanului nu pătrunde atât 
de uşor - popularii nu-şi mai vopsesc părul în roşu. Sunt 
respinse toate amendamentele care încercau să apere 
drepturile pacienţilor şi să protejeze sistemele naționale de 
sănătate împotriva unor măsuri ce semănau cu 
deschiderea unei noi pieţe - cea a serviciilor de sănătate; 
succesul unei asemenea iniţiative este echivalent cu 
dezechilibrarea multora dintre ele. De această dată, 
mobilizarea împotriva poziţiilor Stangii trebuia să 
satisfacă nucleul dur al electoratului - mult mai puţin 
numeros dar mult mai influent. 

La noi, nici criza, nici măcar alegerile care 
urmează nu determină schimbarea discursului public; 
multi intretin încă speranţa că måna invizibilă a Pieței va 
regla până la urmă lucrurile ca şi cum nimic nu s-ar fi 
întâmplat, ca si cum nu am învăța nimic din ceea ce 
vedem. Piaţa nu reglează singură disfunctiile pe care le 
produce; nici asigurarea echilibrului macro-economic nu 
garantează bunăstarea fiecăruia chiar şi acolo unde, în 
medie, rezultatele par a fi bune. Când este vorba despre 
nivelul de trai, statistica dă măsura, dar rareori dă şi 
imaginea realităţii. De obicei, lucrurile stau așa cum le 
descria, cu umoru-i irezistibil, Grigore Moisil - „Dacă 
stăm cu o bucă pe o plită încinsă şi cu alta pe un cub de 
gheață, în medie, ne e bine!” 

Totuşi, în acest moment, evident nu ne este bine. 
Mâna invizibilă despre care vorbea Adam Smith, 

acţionând statistic, nu s-a dovedit eficientă; sau poate a 
fost, dar de o manieră diferită fata de cea pe care o 
aşteptam. Mai curând, acţiunea ei pare a fi cea despre care 
scrie cu o amară ironie Frei Beto* - „Mâna pietei umblă 
prin buzunarele noastre; dar nu prin ale tuturor. 
Invariabil, doar prin cele ale săracilor”. Cu această 
schimbare de viziune, putem înţelege şi de ce a fost 
concepută drept invizibila. Probabil, pentru ca săracii, 
care sunt mulți, să nu-şi dea seama când acţionează şi să 
strige într-un glas - Hoţii! Hoţii! 

“Frei Beto este un scriitor, gânditor si militant social brazilian cu o 


mare influentă in America Latină şi nu numai... 

Unde se ascund cetăţenii?! 


Cine poate oase roade, cine nu... Să moară capra 
vecinului sau - în varianta reformată a tranziţiei - Sa moară 
vecinul, să ne rămână nouă capra. Nu sunt sigură dacă 
aceste ziceri şi altele de acelaşi fel dovedesc un acut simţ de 
observaţie al realităţii sau sunt o autentică viziune 
filosofică asupra acesteia; cert este că pun relația cu 
semenul în termeni de adversitate şi fac din lipsa 
solidarităţii o stare de normalitate; împotriva a ceea ce 
realitatea ne arată. 

Lupul se naşte lup şi astfel rămâne. Capra se 
naște capră si moare tot asa. Omul se naşte doar ca o 
virtualitate; poate să devină om, lup sau capră, după caz. 
Ceea ce este sigur e că nu se naște liber de semeni; se naște 
dependent de ceilalți; ei, ceilalți, trebuie să-l hrănească, 
spele, mângâie, înveţe să se mişte pe două picioare, să 
rostească sunete articulate... 

La treizeci şi cinci de ani poţi afirma, precum un 
cunoscut personaj şi formator de opinie, că nu mai 

depinzi de nimeni; ca urmare, nu te duci la vot. Nici chiar 
în acest caz nu este cu totul adevărat; Robinson Crusoe 
purta cu el întreaga civilizație; şi se plimba şi Vineri pe 
acolo... În plus, Robinson Crusoe nu realiza emisiuni- 
pamflet al căror succes sta în numărul de gură-cască ce 
pierde timpul urmărindu-le. 

La români, această autosuficienta se amestecă cu 
o atitudine de supunere cimentată istoric în alte proverbe 
- Capul plecat, sabia nu-l taie şi Tăcerea e de aur, sau în 
urarea străveche - Să te iubeasca boierii! 

Efectele acestei viziuni asupra societății se resimt, 
mai mult decât ne imaginăm, în deciziile publice şi 
private. În ultimul timp, ele converg spre o concluzie tristă 
- trebuie să ştii să serveşti, nu să ştii cine eşti; la întrebarea 
din urmă, răspunsul este deja cunoscut - eşti nimeni. 
Detalii aparent disparate ne spun că în decizia europeană 
nu ne facem încă auzită vocea. 

S-a vorbit în ultimul timp mult, prea mult, 
despre tensiunile din marea coaliție Dreapta-Stanga care 
guvernează România. Aceste explicabile tensiuni s-au 
transformat însă într-o inexplicabilă unitate când a fost 
vorba de poziţia ţării noastre privind desemnarea 
preşedintelui Comisiei Europene, poziţie adoptată fără 
urmă de dezbatere publică. Aceasta decizie nu priveşte o 
personalitate sau alta; calităţile personale joacă un rol 
minor în acest caz. Desemnarea preşedintelui Comisiei 
indică drumul pe care Uniunea Europeană vrea să meargă 
în următorii cinci ani; simplificând puţin, este o alegere 

între a face politica corporațiilor sau a face politica 
cetăţeanului. 

Lipsa de forță, de iniţiativă personală, 
maleabilitatea dovedite de actualul preşedinte al Comisiei 
pe parcursul mandatului curent nu sunt un avantaj; arată 
doar riscul ca Uniunea să fie condusă de o altă voință 
decât cea a cetățeanului. Structura politică dobândită de 
Parlamentul European ca urmare a alegerilor nu lasă 
speranța ca o echilibrare instituţională va fi posibilă. Este 
previzibilă o reîntoarcere a comunităţii actuale la starea de 
piață liberă în care cine poate oase roade; o slăbire a 
componentei sociale si de coeziune a politicilor europene 
este, de asemenea, de presupus. 

Riscul creşte pentru noi, dacă luăm în 
considerare numele care se vehiculează privind comisarul 
care ar putea fi acceptat de Cotroceni; personalităţile sunt 
absolut respectabile; eficienţa lor la acel nivel este 
îndoielnică. 

Comisia nu reprezintă interesele unui stat sau 
altul, ci interesele comunităţii europene în ansamblul ci. 
Un comisar îşi poate servi totuşi tara dacă reuşeşte să 
transforme interesul țării sale în interes european, dacă 
poate să înscrie pe agenda europeană temele care ne dor. 
La acest fapt trebuie adăugat şi acela că deciziile se adoptă 
consensual; calităţi de negociator necruţător pot fi 
necesare pentru a atinge anumite obiective. Este nevoie, ca 
atare, de un politician abil, cu reţele anterioare puternice, 
cu viziune asupra ansamblului şi a poziţiei țării în acest 

întreg, Mentinerea politicii agricole comune nu cere 
experti-agronomi, ci politicieni capabili să se opună 
schimbărilor în curs; dacă cineva vrea să se opună. 

Este posibil totuși ca rolul țării noastre să fi fost 
deja predefinit; într-o economie a cunoaşterii şi în clubul 
celor mai evoluate tari din lume sunt necesari şi ospatari şi 
tinichigii; pentru marile interese economice, cetățeni care 
să decidă în cunoştinţă de cauză propriul viitor nu sunt 
necesari... 

Ştergerea graniţelor dintre statele membre nu 
exclude o diviziune europeană a muncii în care unii să fie 
capul iar alții mâinile sau picioarele; ea funcționează deja. 
Este interesată oare România să transforme starea de fapt 
în litera de lege?! Dacă mergem în continuare pe ideea că 
tăcerea este de aur, lucrurile se pot petrece şi fără voința 
noastră; doar așa, ca să ne iubească boierii... 


martie 2009 

Ce face un om de stânga 
într-o 
politică fără direcţie 


Incotro o ia un om de stânga într-o politică în 
care nu se mai respectă semnele de circulaţie?! Uneori, 
nici măcar cei care purtau cu mândrie, acum câțiva ani, 
tricouri inscripţionate cu „Interzis dreapta!” nu le mai 
respectă. Este o întrebare care nu-mi iese din minte; 
adesea o exprim cu glas tare, astfel încât am primit şi 
răspunsuri. Trebuie să îşi urmeze drumul lui, mi-a zis un 
prieten mai de dreapta; bate câmpii, îmi dă replica unul 
declarat de stânga. Răspunsurile nu se contrazic, se 
completează; că ele vin din direcţia contrară așteptărilor, 
este chiar o probă a lipsei despre care vorbesc. 

Politica noastră are două fațete - decizii 
netransparente privind problemele cu sens, pe de o parte, 
şi comentarii nesfârşite la probleme fără sens, pe de alta. 
Necesitatile exercitării puterii şi cerințele spectacolului 
sunt astfel satisfăcute; cele democratice, mai puţin. 

Dilema omului de stânga nu este doar una 

teoretică; este practică. Dacă intră în jocul care se joacă, 
pierde şi el direcţia; dacă nu intră, este considerat de 
ceilalți în afara jocului şi, drept urmare, nu participă la 
decizie. În ambele cazuri, posibilitatea de a promova 
politici reale în sprijinul cetăţenilor pe care-i reprezintă 
este minimă. Cu o excepţie, totuși; o excepţie remarcabilă 
şi să sperăm că nu pe cale de dispariţie - Parlamentul 
European. La nivel european, se poate încă lucra, cu 
încăpățânare de catâr şi perseverenţă idealistă, la măsurile 
care să-l apere pe cetățeanul român; chiar împotriva 
voinţei şi ştiinţei lui. 

Domeniile in care se poate acţiona sunt 
nenumărate. De exemplu, realitatea ne spune că, dacă în 
publicitate s-ar spune vreodată adevărul, „Produse 
otrăvitoare la prețuri ameţitoare!” ar fi un slogan 
prezent pe toate gardurile; de asemenea, facturile la 
serviciile utilizate ar avea şi precizarea „Include taxa pe 
prostie, minim 10%’; a se citi „taxa pentru 
necunoasterea drepturilor consumatorului”. Alături de 
consumatori, și firmele mici cad victime ale abuzului de 
putere de care fac uz marii distribuitori sau hypermarket- 
urile; cazurile de acest fel sunt bine cunoscute, inclusiv în 
România. 

La o asemenea situaţie, omul de stânga trebuie să 
creeze mijloace legale prin care pagubitii să-şi recupereze 
pierderea iar cei care au obţinut profituri nemeritate să le 
returneze. Săptămâna trecută un pas important a fost 

făcut; Parlamentul European a votat raportul privind 
acțiunile în instanță pentru a obţine despăgubiri de la cei 
care încalcă legile concurenței. Propunerea de directivă 
privind drepturile consumatorului ca şi cea privind 
posibilitatea unor acţiuni de grup iniţiate de către 
consumatori generează deja o mare dezbatere europeană. 
Drumul spre o soluţie legală se parcurge încet dar sigur. 

Dacă analizăm realitatea noastră cotidiană 
observăm că este plină de asemenea probleme si 
nedreptati. Agenda publică pe care ne-o propun multe 
guverne sau Comisia Europeană arată însă, adesea, diferit; 
este plină de temele altora... Omul de stânga are obligaţia 
să transforme realităţile dureroase în probleme publice 
asumate de autorităţi pentru că, în societate ca şi în ştiinţă, 
nu putem niciodată rezolva problemele care nu există. 

Nici în Parlamentul European nu este ușor să 
faci acest lucru dar câteodată chiar se obţin victorii; 
Agenda socială europeană reînnoită, în formatul 
îmbunătăţit prin amendamentele Stângii, a atins la vot 
majoritatea necesară. Măsurile sociale incluse reprezintă 
un real progres, comparând cu propunerea târzie şi săracă 
a Comisiei Europene. În ciuda mobilizării masive, 
opoziţia de dreapta s-a recunoscut învinsă. A fost un 
motiv de reală bucurie; micile satisfacţii ale deputaţilor 
europeni... 

Pentru a se schimba şi realitatea nu este însă 
suficient. Transformarea deciziilor în fapte concrete se 
face acasă. Din acest motiv, în politica românească este 

necesar ca fiecare să-şi marcheze clar direcția. Pentru asta 
avem nevoie de o Stanga vocală, de o Stângă asumată, de o 
Stângă curajoasă, de o Stângă care să nu se teamă de 
victorie şi care să lupte pentru ea Avem nevoie de o 
Stângă care să respingă cu înverşunare ideea înfrângerii 
pentru unica rațiune că îi revine o responsabilitate uriaşă: 
să exprime şi să apere interesele a circa 80% dintre români. 
Prezenţa sa va delimita, prin opoziţie, o Dreaptă. 

Şi încă ceva; într-o politică fără direcţie, omul de 
stânga este bine să-și păstreze credinţa că lucrurile sunt 
deja pe drumul cel bun. În caz contrar, bate câmpii... 

De dragul puterii 


Românii trăiesc sub fascinația puterii. Admiratia 
fata de cei presupusi că o deţin este egalată doar de dorința 
de a o avea. Mulţi o visează; lupta pentru putere - chiar 
dacă este vorba doar de o neînsemnată poziţie de şef - 
oscilează între tragic şi ridicol; orice mijloc este permis, 
orice umilință justificată. Cei care ajung la ea, aproape 
invariabil, reacţionează însă ca loviți de o boală - încep să 
uite promisiunile, trădează idealurile, se desolidarizează de 
cei în nevoie; oricum, suferă o radicală şi bruscă schimbare 
de perspectivă. Cei care nu ajung la ca, fac precum vulpea - 
ZIC că-i acră... 

În mod paradoxal, dorința de putere se asociază 
cu răul de politică; toți se leapădă de politică public şi 
explicit, inclusiv politicienii. Aceasta este şi rațiunea 
pentru care reforma politicii este sortită eșecului; este un 
şir de forme fără fond. În loc să vrem un alt fel de politică, 
nu mai vrem politică deloc. Şi nu avem... 

Refuzul politicii are o anume justificare; ea pare, 
pe bună dreptate, prea mult preocupată de putere şi prea 

puţin de oameni; cei ce ajung să o deţină sunt mai mult 
preocupaţi să o păstreze şi mai puţin să o exercite. Răul de 
politică la români nu este depăşit decât de raul de 
birocrati; politicienii răi, doar de birocratii răi. Deşi, de la 
un punct încolo, politicianul care nu promovează politici 
şi birocratul care nu le aplică, se confundă. 

Această atitudine are consecințe; cum nu vrem să 
ne asumăm dezvoltarea unor politici, avem doar reacții la 
problemele stringente; unele cu succes, cele mai multe fără 
finalitatea intenţionată. 

În relațiile externe, avem, se înţelege, doar reacţii 
ca de la putere... la putere. Un exemplu care nu necesită 
alte comentarii este cel al raporturilor noastre cu 
Moldova; în acest stat trăiesc, într-o largă majoritate, 
români; trăiesc în condiţii dificile. O politică adevărată, 
coerentă, de solidaritate cu fraţii noştri de dincolo de Prut 
a lipsit în anii din urmă. Unii i-au înjurat pe maghiarii din 
Ungaria pentru politica lor fata de maghiarii din 
România; nu au învățat, în schimb, nimic de la ei. 

Nu ştiu dacă este adevărat dar maghiarii din 
România par a iubi Ungaria ceva mai mult decât iubesc 
moldovenii România; cu câteva excepții, nici nu ar avea 
pentru ce. Moldovenii care învaţă sau trăiesc în România 
sunt priviţi de sus, cu o nejustificată dar mereu prezentă 
condescendenta; fetele alungate de sărăcie, traficate 
pentru prostituție... Micii comercianți de frontieră, 
dispretuiti, chiar dacă produsele lor ieftine sunt căutate. 
Ca membru al Uniunii Europene, statul român nu a luat 
în serios - implicând mijloace financiare şi initiative 

concrete - nici politica de cooperare pentru dezvoltare, 
nici pe cea de vecinătate; sunt două instrumente europene 
prin care puteam sprijini dezvoltarea economică şi socială 
a ţării surori, inclusiv întărirea democraţiei, dacă ne 
considerăm în măsură să dăm lecţii; de altfel, economia si 
politica par a merge împreună. 

În Parlamentul European ne-am hărțuit mereu 
cu estonienii(!) în privința preluării „tutelei” asupra micii 
republici; i-am si bătut (pe moldoveni, nu pe estonieni) 
obținând. marea victorie de a elimina sintagma „limba 
moldovenească” dintr-un document... 

Astăzi avem reacţii spontane, chiar dacă după o 
îndelungată. reflecţie, în care ameninţăm că vom deschide 
graniţele pentru proaspăt redescoperitii fraţi de dincolo și- 
i vom lăsă să treacă Prutul; reacţii la reacţii total lipsite de 
sens ale puterii de la Chişinău, este adevărat. De la nivelul 
puterii pe care Preşedintele o întruchipează, ni se 
sugerează că ar trebui să ne aşteptăm ca, în masă, 
moldovenii să îşi lase sărăcia şi să vină să se împărtășească 
dintr-a noastră; vor schimba gazul ieftin de la ruşi cu 
scutul anti-racheta de la americani şi intoleranta străinilor 
cu cea a fraţilor. Sub ameninţarea depopulării masive, 
autoritățile moldovene îşi vor modifica radical 
comportamentul, vor ceda puterea altora care o doresc si 
vor pleca în exil. Se poate să fie aşa; cine are puterea are şi 
cunoaşterea. Sau parcă era invers... 

Ceea ce mă îngrijorează este altceva; prea 
interesat de afirmarea. puterii sale, statul român a uitat, ca 

de obicei, de fraţii şi surorile din Moldova. Implicit şi 
mecanic au fost împărţiţi în două categorii - moldovenii 
buni şi moldovenii răi; cei buni ştiu să voteze şi vor cu tara, 
cei răi nu ştiu sau sunt vânduți „dușmanului” de la răsărit. 
Întrebarea pe care mi-o pun este una singură; dacă și 
„duşmanul” de la răsărit va avea reacţii - ca de la putere la 
putere - noi cum vom proceda?! Am putea adopta 
atitudinea naţională solidarizându-ne şi cu fraţii buni şi cu 
fraţii răi, că toţi sunt români-moldoveni. Să-i sprijinim 
doar „pe-ai noştri”, este cealaltă soluție; mai probabilă. În 
acest caz însă problema rămâne doar ceea ce este - o 
înfruntare politică, de putere, în care cetățeanul şi neamul 
nu reprezintă nicio miză; cel mult un pretext. Oare mă 
înşel?! 

Clasa muncitoare 
nu merge în Paradis* 


Clasa muncitoare nu-şi mai imaginează de mult 
paradisul; asta se întâmpla înainte. Nici nu mai este 
numită astfel; /ucråätorii sau angajații sună mai bine. In 
fapt, noua denumire reflectă mult mai corect realitatea; o 
clasă, pe lângă caracteristici de viata, are conştiinţa 
intereselor comune şi forța unității sale. Cei care muncesc 
astăzi la noi, prea rar le dovedesc. Nu au încredere, nu au 
speranţă, nu au mijloace, nu au pregătire politică şi, din ce 
în ce mai frecvent, nici profesională. 

Au, în schimb, reprezentanți; multe sindicate cu 
mulți şefi de sindicate. Îi cunosc pe câţiva dintre ei; cunosc 
şi multi sindicalişti, de la bază; ştiu si mai multi care ar avea 
nevoie de sindicat dar nu au unul întrucât preocuparea 
confederaţiilor de a se extinde în zonele încă 
nesindicalizate este foarte slabă. Există sectoare întregi ale 
economiei în care muncitorii nu au, practic, nicio formă 
de organizare; situaţia este aproape generalizată pentru 
femeile din întreprinderile private. Opoziția patronatelor 

fata de asemenea initiative este, adevărat lucru, foarte 
puternică. Însă, cu sau fără ea, conducerea sindicală a dat-o 
de mult la pace - nu caută Paradisul, nici măcar nu doreşte 
să reducă Infernul; mână în mână cu patronii, are de 
apărat capitalismul; despre capitalismul brutal, românesc, 
este vorba, nu despre modelul social-european! 

„Înfruntarea” pe care o vedem uneori la televizor 
este spectacol iar spectacolul mediatic la români este 
orientat împotriva celor multi; concluziile, trase de către 
experți şi intelectuali de studio, ne transmit invariabil că 
trebuie să ne desolidarizăm de ,,pretentiile” lor; singurele 
dovezi de solidaritate intens difuzate sunt fata de 
capitalistii de tinichea transformați în victime și fata de 
NATO. Ca şi cum aceştia de solidaritatea noastră ar avea 
nevoie! 

Pentru multi şefi de sindicat, frustrările personale 
din trecut sau interese mult prea pământeşti, dar tot atât 
de personale, din prezent constituie baza ideologică. 
Recent, am probat afirmaţia pe piele proprie. Am fost 
invitată să reprezint Stânga la o dezbatere politică 
organizată de Forumul european al organizațiilor 
lucrătorilor, sindicate apropiate popularilor. Am ezitat 
întâi să accept. Ce să caut eu la cei de dreapta?! Aveam 
îndoieli despre ceea ce ag putea să le spun; cunosc bine 
poziţiile Dreptei europene în privinţa dezvoltării pieţei 
muncii; nu sunt şi ale mele şi nu reprezintă așteptările 
salariaților. Provocarea era însă prea mare şi m-am gândit 
că, la urma urmelor, un sindicat trebuie să apere tot 

interesele celor care muncesc indiferent de opţiunile 
politice pe care le exprimă. Am avut dreptate. 

Memorandumul propus partidelor politice 
europene la Forum, în vederea alegerilor din iunie, suna 
foarte bine şi foarte... de stânga: salariu minim european, 
pensie minimă, măsuri anti-sărăcie, investiții în pregătire 
profesională pe tot parcursul vieții, program european de 
locuinţe, politică fiscală comună şi impozitare progresivă, 
egalitate între femei și bărbați şi politici antidiscriminatorii, 
dezvoltare durabilă şi verde... 

Drept urmare, mi-a fost foarte uşor să vorbesc 
pentru că am spus lucruri în care credeam şi am răspuns la 
întrebările la care chiar aveam un răspuns. Cei doi 
reprezentanţi ai Dreptei europene participanţi la 
dezbaterea politică au fost forțați să-şi dovedească talentele 
cameleonice. Tactica evitării oricărui angajament lăsând 
aparența acordului - pentru că vin în curând alegerile - nu a 
prea convins auditoriul. Cu o excepţie; delegația 
sindicalistilor români prezenţi. Ei erau deja convinşi că 
pentru angajaţi nu se poate face nimic si nici nu trebuie; nu 
au pus vreo întrebare, nu au exprimat vreo opinie, nu au 
susținut vreo poziţie. Doar la cafea le-am simţit 
respingerea, ca între români; eram invitata lor dar nu eram 
de-a lor; nu puteam uri clasa muncitoare. Aveau dreptate. 

Am lucrat mult în aceşti ani cu reprezentanți ai 
sindicatelor, de aici şi de aiurea... Ştiu, în general, ce vor şi 
cum acționează; comunic bine chiar și cu cei care se lasă 
pacaliti şi votează cu Dreapta politică; sâmbătă, la Bruxelles, 

tocmai am dovedit-o. Găsesc însă puţine puncte în comun 
cu această nouă nomenclatură de conjunctură, 
birocratizata si sigură pe sine care se plimbă pe ruta 
Bucureşti - Bruxelles şi retur pe post de reprezentanți 
sindicali; sunt câțiva, puţini, demni de tot respectul; restul, 
doar propagandisti pentru o mare minciună - clasa 
muncitoare este deja în Paradis; mai bine de atât nu se 
poate... 


aprilie 2009 


*Titlul face trimitere la un celebru film documentar italian din anii ‘70 - 
Clasa muncitoare merge-n Paradis - de Elio di Petri 


78 


WILLA 


Final fără mici şi bere... 


Am  pendular aproape patru ani între 
organizarea  semibirocratică - nu întotdeauna 
satisfăcătoare - a politicii europene şi dezorganizarea 
epuizantă a politicii româneşti. Nu am nostalgii; doar 
gânduri şi îngrijorări. La Bruxelles, putem observa o 
atenţie egal distribuită pentru cauzele mari şi pentru cele 
mici, atenţie venită dintr-un simţ al datoriei ce pierde 
criteriul valoric şi devine obignuinta; acasă, ne surprinde 
selecţia lipsită de criterii inteligibile a multora din temele 
publice. 

La nivel european, pot apărea uneori stranii 
ierarhii de importanţă; focile sau alte animale si animalute 
generează pasiuni şi campanii mai influente decât ființele 
umane traficate, exploatate sau care mor de foame. 
Rezultatul nu este inocent; suspectez că nu este nici 
întâmplător. O concluzie este însă sigură - nu gravitatea 
faptelor care se petrec determină urgenţa măsurilor ce se 
adoptă. Ceea ce le transformă în teme asumate public este 
dacă şi cum se vorbeşte despre ele. 


79 


GABRIELA CREŢU 


Din acelaşi motiv, probabil, la noi acasă lupta 
acerb ideologică se duce în studiourile de televiziune, nu 
în parlament; în studio, nimeni nu-şi asumă cu claritate 
consecinţele practice ale afirmațiilor făcute; nimeni nu 
reprezintă pe nimeni; doar pe sine. Explicaţia este simplă; 
politica este deghizată sub numele de independență media 
(sic!). Televiziunile rar oferă însă ştiri; produc în schimb, 
în flux continuu, comentarii; trebuie să fie o consecință a 
bazei filologice a culturii româneşti... „Comentatorul de 
televiziune” a devenit o ocupație în sine, de adăugat la 
nomenclatorul profesiilor. 

Există drepturi garantate de Constituţie; 
dreptul la grevă este printre ele. Există o zi internaţională 
dedicată muncii; celebrarea ei de către partidele de stânga 
şi de către sindicate reprezintă oriunde în lume un act de 
normalitate. Referitor la exercitarea dreptului la grevă - de 
către profesori sau oricine altcineva - se poate discuta 
întemeierea sau dacă momentul este oportun; să fie public 
încriminată ca act terorist - cum mi-a fost dat să aud la un 
post de televiziune - are cu totul altă semnificaţie. 

Progresul social este imposibil fără solidaritate; că 
nu excelăm în această privință, a devenit aproape un 
element al identităţii naţionale. Culpabilizarea mişcărilor 
sindicale nu are însă de a face cu felul nostru românesc de 
a fi; este o caracteristică a regimurilor politice aflate la 
Dreapta extremă; se uită uşor că dreptul la grevă este 
singura armă de presiune legală pe care o au cei care nu 
posedă altceva decât propria lor munca în fata celor care 

deţin puterea economică sau politică; acest drept s-a 
câştigat greu, cu sacrificii... Există interese ca el să fie 
desființat... 

Culpabilizarea celor ce luptă pentru drepturile 
lor se combină cu disprețul la adresa bucuriilor simple, ale 
omului de rând. Micii şi berea de 1 Mai fac, de ani de zile, 
obiect de ridiculizare sau subiect de întrebări lipsite de 
sens. Nu ştim cui ar servi ca petrecerile celor ce muncesc 
sa fie reuniuni snoabe, în frac, cu caviar si şampanie; 
probabil că ar întreţine iluziile celor ce văd societatea 
noastră în roz. Pot presupune însă de ce este acuzat de un 
anume  politicianism faptul că social-democraţii 
organizează marșuri sau manifestații de Ziua Muncii, de 
ce absenţa celorlalte partide este considerată, de unii, 
surprinzătoare. Ni se sugerează că diferenţele doctrinare 
nu mai există, că totul se reduce la marketing electoral; 
fiecare program politic ar fi purtătorul intereselor tuturor 
iar votul, un act de alegere în funcţie de calitățile 
individuale ale candidaţilor şi capacitatea de a convinge a 
partidelor, indiferent de natura mijloacelor puse în 
acțiune. 

Cu toate imperfectiunile politicii româneşti, pe 
care nu încetez să le semnalez, o asemenea confuzie este 
bazată pe minciună şi poate produce consecinţe grave în 
alegeri; la ea contribuie şi atitudinea ambiguă a unor 
conducători sindicali; asocierea tradițională dintre 
partidele de Stânga şi sindicate nu este văzută la noi ca 
fiind în firea lucrurilor, ca în alte parti. 

Partidul Social Democrat defilează de 1 Mai; este 
dreptul său, tradiția sa şi este onorabil că o face, într-un 
context în care ideologiile par o curiozitate. Sindicatele de 
la bază celebrează 1 Mai; adesea, împreună cu organizaţiile 
PSD. Pun împreună câte 10-20 de lei cu care se cumpără 
micii şi berea de după discursuri; micii şi berea se împart 
cu ceilalți cetățeni care li se alătură; un act simplu de 
solidaritate, între egali. Că există multi care au trecut deja 
pragul dintre sărăcie şi mizerie, care pentru un mic şi o 
bucată de pâine îşi pierd demnitatea, este o realitate care 
arată că avem nevoie, mai mult ca oricând, de politici 
sociale serioase; din aceste întâmplări putem învăța şi noi 
şi alții. 

Uniunile sindicale nu au defilat, totuși; profesorii 
nu au găsit de cuviință să-şi asocieze protestul lor 
întemeiat cu ziua de 1 Mai. Este mare nevoie să depasim 
dezbinarea și confuzia iar solidaritatea celor care au 
aceleaşi interese trebuie construită. Alegerile europene pot 
constitui un moment de clarificare fiind vorba de un vot 
politic prin excelenţă. Experiența acestor ani îmi spune un 
lucru: deputaţii europeni din mandatul care se încheie au 
găsit adesea formule de compromis; niciodată însă cu 
prețul renunțării la valorile şi obiectivele pe care şi le-au 
asumat; asa cum, nici cei care i-au votat, nu au făcut-o 
pentru un mic şi o bere... 

Euro-prezidentialele merg mai departe. Unii 
jurnalişti se indignează, prefăcut şi nejustificat, de pălăria 
cu pene pe care un cunoscut personaj politic şi-a pus-o, în 
pelegrinările sale campestre, pe cap. Nimeni nu se 
indignează de ce au sau şi-au pus candidații pentru 
Parlamentul European în cap. O asemenea temă nu 
stârneşte nici măcar interesul deși un fapt este izbitor: 
siguranţa că ştiu, manifestată de unii, este egalată doar de 
dovezile strigătoare la cer că habar nu au despre ce este 
vorba. 

Din 14 iulie 2009, deputaţii europeni aleşi în 
iunie, la primele alegeri ce se desfășoară în întreaga 
Uniune simultan, vor începe să decidă lucruri: soarta 
sistemelor naționale de sănătate, cum să împartă bugetul, 
armonizarea, sau ba, a legislaţiei sociale, dacă mai este ceva 
de liberalizat, câtă parte îi fac pieţei si câtă vieții în 
organizarea societăţii noastre, vor hotărî care este limita 
între ceea ce statele apără şi ceea ce ele împiedică; dacă şi 
oamenii mai contează si care pot fi consideraţi oameni, 
vor stabili tot ei; pentru jumătate de miliard de cetățeni; 
uncori şi pentru restul lumii întrucât acordurile de 

asociere, deciziile de extindere, tratatele, trec și ele prin 
parlament. Toate acestea se fac lucrând pe documente 
legislative foarte concrete şi, adesea, nu foarte transparente 
în prevederile lor. Unele dintre proiecte au deja o istorie 
de ani buni care ar trebui cunoscută; în caz contrar, se va 
aştepta reinventarea roții iar geniile, din păcate, nu se nasc 
în fiecare zi... 

Cei care mai ştiu despre ce este vorba, din motive 
care-mi scapă, tac; ceilalți, în schimb, vorbesc. Un 
candidat afişează zgomotos şi cu mândrie un singur 
element de program - anticomunismul. Cam puţin, 
pentru cineva care trăieşte în Uniunea Europeană în anul 
de graţie 2009. Poate deveni chiar periculos dacă ne 
gândim că va fi coleg cu cel puţin vreo cincizeci de 
comunişti absolut respectabili, foarte activi şi foarte 
simpatici, legitimati de votul cetăţenilor din ţările lor, care 
ocupă partea stângă a sălii de plen. Candidatul nostru 
spune că este profesor de ştiinţe politice. Adevărat lucru că 
este mare distanța dintre teoria democraţiei şi practica ei... 

Ziarele europene fac haz de unii sau altele din 
candidaţii considerați exotici şi din care românii trebuie să 
aleagă în 7 iunie; analiză de conţinut nu fac încă; s-ar fi 
speriat. Comparatiile sunt, invariabil, cu Berlusconi şi lista 
sa originală. Nu avem niciun motiv să căutăm explicaţia 
asemănării în rădăcinile noastre istorice comune; Traian 
nu-i responsabil! Basescu ar fi ceva, ceva... 

Cauzele ridicolului care se manifestă în politică 
chiar si în vremuri de criză sunt recente, sistemice și nu 
provoacă râsul; democraţia a fost substituită cu telecratia 
iar realitatea, cu ceea ce protagoniștii şourilor (sic!) de 
televiziune au lansat în eter cu trei zile mai devreme. 
Acesta este şi motivul pentru care din analist socio-politic 

mă declar astăzi cronicar de televiziune; cronicar indignat. 
Nu de faptul că politica este trecută în derizoriu; are 
propria ei contribuţie la fenomen, cum ușor se poate 
constata. Bagatelizarea însă, s-a generalizat; nimic nu mai 
scapă blefturelii băşcălioase sau sentintelor tăioase ale 
mereu acelorași justitiari de show televizat; nici măcar 
arta. 

Recent, un tânăr şi foarte talentat regizor, 
deja cu câteva premii internationale la activ, 
nimereşte în moara neferecată a comentatorilor de 
televiziune; doi deodată; ambii, mari formatori de 
opinie şi stăpânitori ai limbii române. Regizorul 
nostru îi pierduse uzul; nu al limbii; isi pierduse, 
sărmanul, uzul vorbirii în fata siguranţei prea- 
vorbarete a interlocutorilor. Discutia se purta 
despre Poliţist, Adjectiv, filmul premiat la Cannes. 
Daca emisiunea urmărea promovarea succeselor 
româneşti şi crearea unui efect pozitiv asupra 
publicului privitor, obiectivul a fost atins. 
Regizorul a putut deduce, după frumoasa discuţie, 
că îşi alesese prost tema, titlul, registrul, scopul, 
limbajul, lansarea şi, în general, probabil că şi tara. 

Ce află autorul filmului, află şi spectatorul. 
Personajul principal al filmului are o problemă de 
conștiință; asta este imposibil într-o ţară unde 
conştiinţa este pusă între paranteze, i se spune. 
Gândind că cinematografia este artă, autorul făcuse 
un film care să spună ceva despre sens şi cuvinte; 
înţelege însă că era aşteptat să fi facut unul gen 
american, să mai scoată nişte bani din buzunarul 
consumatorului de peliculă. Folosise instrumente 
nespecifice televiziunii (cadre lungi, de exemplu) 

într-un film care chiar nu era de televiziune. Auzi, 
domnule! Stomacurile goale ale posibililor cinefili 
au fost avertizare că filmul se digeră greu şi au 
primit, drept pansament gastric, sfaturi pentru cum 
să reziste până la final, că merită, totuşi. 

Nu s-a spus însă nimic despre rolul pe care un 
film despre căutarea sensului poate să-l aibă. Într-o lume 
ce fuge de sens, ne-ar putea provoca să reflectăm la al 
nostru. Că este nevoie de o însănătoşire morală şi că un 
personaj fictiv poate fi la fel de bine modelul pe care să-l 
urmăm, nu s-a amintit; nici că prezenţa dilemei morale 
însăși, ca temă de film, este deja o speranță că ne revenim. 

În pauza de respiraţie a interlocutorilor, cu 
sinceritatea și onestitatea care-l caracterizează - de om care 
ştie valoarea lucrurilor, nu doar preţul lor - Cornel 
Porumboiu reuşeşte totuşi să strecoare timid că... să nu 
generalizăm, nu este aşa... ni se mai întâmplă, fiecăruia în 
viata, să stăm fata în fata cu propria conştiinţă. Spunea 
adevărul; doar că, în fata sa, în ritm de televiziune, unii isi 
puseseră conştiinţa în paranteze și pronuntau cuvinte şi 
iar cuvinte, fără interogatii despre sens... 

La probleme globale, alegeri 
prezidenţiale 


Obişnuim să vorbim de câţiva ani buni despre 
condiţii europene, salarii europene, servicii europene, 
drumuri europene; până recent, atributul european 
desemna un standard înalt de performanță spre care 
tindem, pe care ni l-am dori şi noi. A fi european era de 
bine. 

Nu mai este astfel. Se pare că am descoperit, în 
sfârşit, elementul de excelență prin care putem să ne 
impunem la nivelul comunităţii în care am intrat la 1 
ianuarie 2007; el nu este Parlamentul European şi cei care 
ne vor reprezenta acolo interesele; nu este nici viitorul 
comisar român şi mandatul pe care l-am dori pentru 
acesta. Noul mesaj poate fi descris de mai vechiul slogan - 
Preşedinţia salvează România! 

Drept urmare, candidaţii la alegerile europene 
din 7 iunie, adică de peste două săptămâni, sunt 
Cenușărese plecate să bată praful şi pietrele prin teritoriu. 
Cine ar putea să fie vocea destul de puternică pentru a face 
din problemele reale ale României teme pe agenda 
europeană, adică pe masa Comisiei Europene, este puţin 
important. 

În acest timp, pe ecrane apar preşedintele, 
probabilii succesori, alți prezidentiabili imposibili dar 
imaginabili; de partea cealaltă, diverse jurii ce utilizează 
criterii foarte... româneşti de evaluare, adică unele care nu 
au legătură cu atribuţiile constituţionale ale preşedintelui; 
nici cu acele contexte interne sau internaționale în care ar 
trebui să şi le exercite. 

Nu găsesc altă explicaţie pentru ceea ce vor să 
transmită mijloacele de comunicare în masă, în ultimele 
săptămâni, prin pre-campania foarte organizată şi 
insistenta pentru alegerile prezidenţiale; ele vor avea loc, 
cel mai probabil, peste şase luni. Bineînțeles, lucrurile se 
petrec cu asentimentul şi contribuţia principalelor partide 
politice care au decis să facă din prezidenţiale locomotiva 
pentru europene. Nu ştiu dacă asta au intenţionat sau nu 
şi-au dat încă seama, dar locomotivele au cam pierdut 
vagoanele pe drum... 

Alte întâmplări întăresc indirect acest mesaj. 
Codurile, civil şi penal, sunt propuse spre adoptare prin 
asumarea responsabilitatii guvernului; anunţul a fost facut 
de un politician care nu este membru al guvernului; nu 
este nici parlamentar. Este totuşi preşedinte; de consiliu 
judeţean... 

Ocolirea dezbaterii parlamentare nu are legătură 
cu exigenţele europene; nimeni nu poate cere renunţarea 
la democraţie si subminarea explicită a parlamentului, 
institutia-simbol pentru aceasta. Ca să nu mai spunem că, 
în România, punctul nevralgic nu se găseşte în conţinutul 
legii, ci în aplicarea ei şi în funcționarea justiţiei. Între a se 
aplica legile existente în mod corect şi nediscriminatoriu, 
de către magistrați competenţi, şi a avea legi noi, chiar mai 
bune, dar aplicate ca până astăzi, cetăţenii ar alege mai 

curând prima variantă. In acest mod, s-ar reduce ratiunile 
pentru nenumăratele petiţii la organisme internaţionale; 
frecvența acestora reprezintă un element declanșator 
pentru suspiciunile care planează asupra sistemului. Să mă 
contrazică cine are argumente! 

Traian Băsescu întăreşte ideea că Preşedintele „e- 
n toate”, cum zicea poetul, formulând false dileme. Să 
candideze sau să nu candideze. Dacă se agravează criza şi 
intrăm în derivă, va fi răspunzător, nu va mai fi votat şi va 
pierde alegerile. Mai bine nu candidează. Dacă lucrurile se 
ameliorează, poate să se prezinte drept Salvator şi să arate 
că merită să stea la Cotroceni încă cinci ani. Deci, 
candidează... 

Mă îndoiesc, totuşi, că Preşedintele are îndoieli; 
are cu certitudine voinţă de putere şi o rațiune cinică. 
Victimizându-se, așteaptă ca poporul să-l roage să revină, 
răsuflând ușurat că El se întoarce; deocamdată, poporul 
nu pare grăbit să-l roage; cu excepţia celor din propriul 
partid, partid ce nu reuşeşte şi nici nu doreşte să taie 
cordonul ombilical care-l leagă de locatarul momentan de 
la Cotroceni. 

Un lucru este ignorat; într-o democraţie, dilema 
poate suna si alfel. Dacă preşedintele nu ar fi atât de 
jucător - adică şi prim-ministru şi preşedinte al Camerei și 
justiția şi justitiarul - atunci răspunderea nu i-ar aparţine 
decât în mică măsură. În aceste condiţii, decizia devine 
nedilematică: nu ar fi nevoie să candideze pentru încă un 
mandat întrucât ar fi inutil. Democraţia nu are nevoie de 
Salvatori, ci de instituţii democratice puternice şi 
funcţionale; parlamentul este prima dintre ele. 

Europa este la cotitură; în 7 iunie va alege 


drumul. Poate să se întoarcă spre punctul de plecare, 
89 


GABRIELA CREŢU 


devenind o piaţă liberă la dispoziţia marilor corporaţii; 
pentru ele există un singur interes - maximizarea 
profiturilor în disprețul cetățenilor și intereselor lor. O 
nouă victorie a Dreptei în Parlamentul European ar 
accelera procesul care a început deja. 

Uniunea Europeană poate alege însă - şi ar trebui 
să aleagă acest drum - să păstreze şi să dezvolte modelul 
social care a născut, cu ani în urmă, admirația şi invidia 
celor ce nu beneficiau de avantajele lui. Acest model i-a 
făcut şi pe români să viseze că vor ajunge, cândva, în viitor, 
europeni; cetățeni europeni. O victorie a Stângii, a 
socialiștilor, la alegerile europene este condiție necesară în 
acest moment; necesară şi pentru ca românii de rând să 
afle, în cele din urmă, ce înseamnă gustul dulce al 
democraţiei europene; până astăzi, doar biciul 
capitalismului sălbatic şi transnational a lăsat nişte urme... 

Titluri de o şchioapă anunță o mare victorie a 
Dreptei la recentele alegeri europene. L-am ascultat pe 
liderul  popularilor din Parlamentul European dupa 
afişarea primelor rezultate. Afirma radios că cetățenii au 
ales o Europă socială, o Europă verde și drepturi 
individuale. Cunosc însă încăpăţânarea cu care grupul său 
se opune oricărei ameliorări în aceste direcții; am văzut 
inventivitatea cu care deghizează măsurile antisociale in 
inocente reglementări sau dereglementări... Primul gând a 
fost că a câştigat discursul de stânga al partidelor de 
dreapta, că cetățeanul a fost păcălit. 

O analiză chiar şi superficială arată însă că avea 
dreptate în sens propriu; cetățeanul chiar asta a ales; dar 
cetăţeanul a fost înfrânt, nu păcălit. Castigul aparent - dar 
concretizat în mandate parlamentare - pe care lau 
obţinut popularii nu arată eşecul Stângii, ci dezbinarea ei. 

Se preferă, interesat, să se menţină o mare 
confuzie, confuzia dintre Stânga şi social-democratie. 

Stânga nu este identică cu partidele social-democrate şi 
laburiste; între ele, sunt unele care au experimentat a treia 
cale şi diferite alte căi până au pierdut demult calea... 
stângă. În egală măsură, poate chiar mai justificat, Stânga 
include partidele ecologiste, comuniste şi noile mișcări 
politice, radicale, create sub stindardul socialismului de 
secol 21 și al altermondialismului; aceste mişcări activează 
acolo unde există o viata politică autentică si înfruntări 
ideologice. 

Din acest motiv, exemplele cu care îmi justific 
afirmaţiile nu sunt din Est. Partidele socialiste şi social- 
democrate din ţările foste socialiste, campioane ale 
măsurilor neoliberale, îşi merită soarta acolo unde au 
pierdut. Cetăţenii au simţit trădarea idealurilor lor sociale 
şi au văzut cum unele măsuri apără interesele corporatiste 
mai mult decât pe cel rămas fără loc de muncă, 
patriarhatul mai mult decât femeile.. În schimb, 
democratiile ,,batrane” pot arăta mai bine tendinţele 
Dreptei şi Stangii pentru un motiv simplu - această 
distincție doar acolo funcţionează. 

În Franţa, partidul câştigător al preşedintelui 
Sarkozy a fost votat de 27,8% din alegătorii prezenţi. Dacă 
adunăm rezultatele tuturor listelor de stânga, obţinem 
48,5% din aceleaşi voturi... 

Situaţia din Germania ar putea fi luată drept încă 
o dovadă, de care nu mai avea nimeni nevoie, pentru un 
lucru ştiut de toţi - marile coaliții Dreapta-Stanga se 
termină invariabil prost pentru partidele de stânga; de 

obicei, ele suferă o diluare a identităţii politice, pe 
de o parte, şi sunt transformate in tap ispăşitor pentru 
nerealizările guvernării, pe de alta. În acest caz însă, votul 
arată altceva. Nu crestin-democratii Angelei Merkel au 
beneficiar de eşecul electoral al social-democratiei 
germane; partidul doar şi-a conservat electoratul propriu. 
În schimb, Stânga (Die Linke) şi Verzi, împreună, 
egalează scorul SPD-ului, Partidul Social Democrat 
German. Avem două Stângi; dezbinate dar susținute 
puternic, totuşi, de cetățeni. 

În Portugalia, situaţia se repetă, chiar mai 
evident, pentru că sunt puţine partide. Dreapta politică 
obţine zece mandate, Partidul Socialist doar şapte iar 
comuniştii cinci. Partidul lui Zapatero, aflat de şase ani la 
guvernare, într-o tara lovită violent de criză şi sub atacurile 
concertate ale popularilor, Bisericii catolice şi ETA, rezistă 
greu; Dreapta ia cu două mandate mai mult; dar, dacă 
adunăm Stânga catalană si Verzii, în Spania avem o 
majoritate absolută a partidelor de stânga. Dovadă că aici 
socialiștii au trădat mai putin propriile idealuri... 

Concluzia este că asistăm la un început de 
renaştere a Stângii, a unei Stângj diferite. Această renaştere 
ar trebui să producă şi o trezire a social-democratiei; în caz 
contrar, după ce şi-a autoadministrat în ultimii douăzeci 
de ani doze repetate din ideologia pieţei libere, va intra în 
sevraj... 

La noi, nu există nici măcar marele câștigător al 
alegerilor; doar marele perdant - cetățeanul român. Acesta 


93 


GABRIELA CREŢU 


a pierdut pe mâna lui, dar nu din vina lui; nu din vina lui 
exclusivă. Aceste alegeri nu sunt caracterizate de victoria 
electorală a PSD-ului, chiar dacă acesta obţine un mandat 
în plus în comparaţie cu alegerile europene trecute, în fata 
unui PDL care pierde cinci dintre locurile pe care le 
câştigase în 2007. Nu este important nici caracterul atipic 
al unor proaspăt aleşi care au devenit protagoniștii 
tristului spectacol al politicii româneşti. 

Definitoriu este faptul că oamenii au ales să nu 
aleagă. Este posibil ca rezultatul să fi fost acelaşi; sondajele 
au pregătit cu mult timp înainte opinia publică să-l 
accepte. Lipsa participării politice reale întăreşte ipoteza. 
Doar legitimitatea ar fi fost diferită. 

Explicatiile deciziei de a nu merge la vot abundă. 
Doctrinele politice sunt difuze. Cetăţenii sunt 
neincrezatori. Unii se simt tradati, când nu sunt 
indiferenți sau scarbiti. 

Aceste explicaţii nu reprezintă totul. Am văzut 
o campanie concertată - oare de cine?! - al cărei scop a fost 
să spună alegătorului: Stai acasă! Televiziunea publică s-a 
manifestat cu o discreţie mai mult decât vinovată. 
Televiziunile comerciale au dat tonul; uneori de o 
manieră violentă şi cu o lipsă de argumente şocantă. 
Bineînţeles, cu excepţia argumentului cunoscut - noi 
suntem perfecţi, ceilalți sunt idioţi, singurul care mă poate 
reprezenta pe mine sunt eu! 

Este o poziţie care poate fi perfect rezonabilă. 
Nimeni nu-l împiedică totuşi pe ce-l care crede astfel să 

candideze el însuși! Cei nemulțumiți şi care deţin soluţiile 
la probleme se pot reuni şi depune o listă; democraţia o 
permite. Dar oare, în spatele acestor campanii, există un 
interes pentru democraţie?! 

Este prea puţin şi nedrept să vedem doar ceea ce 
este evident; explicaţiile sunt mult mai profunde. Una 
dintre ele, foarte importantă, ţine de transformările care s- 
au produs în funcţionarea partidelor politice după 
introducerea votului uninominal. 

Partidele s-au fragmentat, au pierdut identitatea 
ideologică drept liant şi au devenit federaţii de interese 
individuale, gasti sau curți feudale, după caz. De aici, 
incapacitatea de a înţelege miza politică a acestor alegeri şi 
de a o transmite celorlalți; de aici, implicarea redusă în 
campania electorală a aleşilor locali şi naționali de care 
principalele partide dispun. Efectul direct a fost slaba 
mobilizare la vot; efectul subsecvent, subminarea 
instituţiei fundamentale a democraţiei, parlamentul, prin 
privarea de legitimitate. 

Unii ar spune că este o întâmplare în care „clasa 
politică” poartă vina. Câteva argumente simple nasc însă 
îndoiala că acesta este întreg adevărul. De ce ar fi deranjat 
politicianul de instituţii democratice funcţionale si 
legitimate popular?! Fiind cel care lucrează in ele, ar fi 
avantajat. Ce rău ar produce implicarea cetățenilor 
conştienţi de interesele lor şi dispuşi să se bată pentru 
acestea?! Partidele, ca factori de organizare şi mobilizare a 
acestor interese, ar fi mai puternice. Pe cine ar supăra 

reglementările ferme şi clare în calea abuzului?! Toți cei ce 
au nevoie de ele s-ar simți în siguranţă. 

Există totuși unii care o duc minunat doar fără 
reglementări. O clasă economică minusculă şi foarte unită 
- a oligarhilor de aici şi de aiurea - a înfrânt cetățeanul 
român. Politicienii sunt incluşi; după ce s-au predat 
necondiţionat, odată cu mandatul magnatului din Pipera, 
au acceptat să fie şi înlocuiți... 


iunie 2009 

Viziunea, speranţa şi iluzia 


Zilele trecute, un prieten îşi exprima, cu toată 
seriozitatea, admiraţia pentru Helmuth Schmidt. Nu se 
referea însă la rezultatele guvernării cancelarului german 
sau la vreuna dintre politicile promovate; obiectul 
admiratiei era o afirmaţie care se atribuie acestuia - cine are 
viziuni, să se caute! Aceasta este versiunea românească, 
unde psihiatrul nu este încă un personaj; în original, cu 
aceeaşi lipsă de eleganţă, spusese că politicienii cu viziune 
ar trebui să se ducă la un psihiatru. 

Evocarea din această perspectivă a glorioşilor 
ani şaptezeci m-a pus pe gânduri; fără admiraţie. M-am 
întrebat dacă nu cumva această brutală tratare a 
viziunii politice ca pe ceva patologic sau măcar desuet 
nu este, în fapt, un act simbolic. Ea marchează 
începutul sfârşitului politicii puse în slujba cetăţii şi 
înlocuirea ei cu altceva; tot cu o viziune dar bine 
deghizata. Etichetata cu termeni ca pragmatism si 

tehnocratie, ea nu reprezintă altceva decât visul 
corporatist asupra lumii; sau coşmarul, cum doriți... 

Ţările, regiunile, societăţile au o istorie si o 
cultură a lor, o ierarhie proprie a prioritatilor şi 
valorilor, un anume dat natural; în funcţie de aceste 
caracteristici, adevărații politicieni ai trecutului (nu 
foarte îndepărtat) se distingeau printr-o viziune 
integrată şi durabilă a transformărilor pe care le 
propuneau; ea servea drept factor de coagulare a 
energiilor populare - fiecare ştia unde este şi unde 
trebuie să ajungă; şi unde-i este locul în întreg, 

S-a vorbit mult în ultimul timp despre case şi 
regulile construirii lor; post factum şi provocati de 
catastrofe, ca de obicei. Într-un proiect de casă se caută 
ca fiecare om şi lucru să-şi găsească locul adecvat - de la 
cel bătrân, care nu mai poate urca scările, la mătură, 
care trebuie să fie la îndemână fără să se vadă. Se pun 
ferestre, să intre lumina, şi uşi, să intre oamenii; se alege 
amplasamentul pentru ca să poată ajunge pompierii la 
un necaz și oricine, la o bucurie. Se ia în considerare 
dacă este la munte sau la câmpie, în centrul unui oraș 
sau într-un sătuc de tara, se fac calcule de rezistență şi se 
aleg materiale potrivite.. În caz contrar, există 
permanent riscul prăbuşirii; peste oameni şi lucruri. 

Viziunea politica, despre societate, este 
proiectul casei comune. La noi lipseşte; a fost substituit 
de o iluzie din care nu ne trezim nici în caz de 
catastrofă. Iluzia era că proiectul altora este bun în sine, 

oriunde şi oricând; drept urmare, nedigerat, l-am 
preluat şi aplicat. Primele şocuri le-am pus pe seama 
naivitatii unora, lăcomiei altora şi slăbiciunii 
instituţiilor care să le prevină; Caritas-ul, prăbuşirea 
FNI sau devalizarea unor bănci au fost considerate 
întâmplări ale unei tranzitii imperfecte spre o societate 
perfectă. Nimeni nu a îndrăznit să spună că, poate, 
proiectul are hibe structurale. Aveam nevoie de iluzia 
care să întreţină speranţa că mâine va fi mai bine. 

Numai ca, în tari care nu sunt în tranziţie, 
instituții cu mare autoritate, au permis apariția unor 
„întâmplări” care depăşesc în gravitate şi amploare tot 
ceea ce pagubitii de la FNI şi-ar putea închipui. Lanţul 
de falimente în sectorul financiar care au contribuit 
masiv la declanşarea crizei economice actuale, uriaşele 
ajutoare de stat sau nationalizarile ad hoc, menite să 
evite dezastrul general, nu mai pot fi luate drept 
întâmplări. Există probe suficiente pentru ca cineva să 
strige, ca în povestea cu hainele cele noi ale împăratului, 
că împăratul este gol. 

Cazul Bernard Madoff, marele bancher, 
simbol al profesionalismului în finanţe - care s-a 
dovedit doar un uriaş escroc - pune în lumină natura 
adevărată a sistemului financiar actual; a devenit o 
mare piramidă, un Caritas globalizat, în care 
îmbogățirea unora se face în mod direct, fățiș, prin 
sărăcirea altora; fără consideraţie pentru societăţile 

cincizeci de miliarde de dolari, este adevărat - el 
reprezintă regula ascunsă care a ieşit la lumină. Ar fi 
putut provoca, aşa cum se întâmplă la noi în caz de 
catastrofă, o dezbatere publică serioasă despre drumul 
pe care mergem. Nu s-a întâmplat așa; nu vrem încă să 
ne trezim din iluzii; a făcut ecou doar ceea ce putea fi o 
curiozitate - mărimea şi urgenţa cu care a fost 
pronunţată pedeapsa. O sută cincizeci de ani de 
închisoare pentru a fi trădat secretul sistemului nici nu 
este prea mult... Cat despre sentinţa rapidă, aceasta era 
de așteptat; trebuia să se închidă dezbaterea publică 
înainte ca toți să înţeleagă ceea ce era evident. 

Cu toate acestea, în lume se dărâmă credința 
că viziunea pragmatic-tehnocratică poate înlocui 
viziunea politică; renaşte ideea că o lume diferită este 
posibilă. La noi, speranța unei asemenea schimbări nu 
este prezentă încă; nici viziunea capabilă să mobilizeze 
națiunea. Un singur lucru ar fi de facut - cum nu avem 
psihiatri la care să se ducă, cei cu viziune şi fără bani pot 
intra în politică; oricum, uneori ne dă impresia că e ca 
la nebuni... 


iulie 2009 

Drumul spre iad 


Discriminarea este contraproductivă. Oriunde; 
la locul de muncă, în special. Literă de constituţie, 
principiul plății egale la muncă egală nu are doar justificări 
etice; are unele mult mai pământeşti. Sentimentul pe care 
îl are lucratorul că este plătit incorect, comparativ cu alții, 
scade semnificativ motivaţia si afectează rezultatul muncii. 
Atunci când este vorba despre două persoane diferite care 
fac aceeaşi muncă - un bărbat şi o femeie, pentru 
exemplificare - pare uşor de înţeles ce vrea să însemne 
plată egală pentru muncă egală. Doar pare; chiar şi o 
privire superficială arată altceva. 

Întâi, angajatorul poate fi public sau privat; 
niciunul nu respectă Constituţia. Totuşi, în sectorul 
public se acceptă măcar că ar trebui să fie respectată; în cel 
privat, pare dincolo de orice imaginaţie. Cine crede că toţi 
cetăţenii sunt vizati de constituţie se dovedește naiv 
incorigibil. I se va răspunde că există ceva mai presus de 
orice lege - piața liberă. Ea face ca salariul unui casier 

dintr-o bancă să fie foarte diferit de cel al unuia dintr-un 
magazin; orice alt criteriu ar putea explica diferența, mai 
puţin natura muncii pe care o depun cei doi. 

Nici în sistemul public lucrurile nu stau altfel, 
chiar dacă justificarea cu „forțele pieţei” care reglează 
lucrurile cum cred ele mai bine nu funcţionează aici. 
Casierul nostru suferă un şoc dacă se transferă de la o 
instituţie din domeniul ordine si securitate publică la una 
din cultură. În căutarea unei explicaţii, s-ar putea scrie o 
epopee cu titlul Despre creșterea si descresterea salariilor 
bugetare. Dat fiind interesul public pentru problemă, 
sălile teatrelor ar fi pline. Probabil însă că nu se va pune în 
scenă; nici cultura nu are bani pentru asta, nici alții 
interesul să se dezvăluie mecanismele prin care se stabilesc 


salariile... 

Nivelul actual al salariilor, în sectorul public si 
privat deopotrivă, are la baza două criterii fundamentale - 
tradiția şi capacitatea de negociere. Conform tradiţiei, ce 
serveşte direct puterii statului este bine plătit, ce serveşte 
interesul cetăţeanului, poate să mai aștepte. Dacă luăm în 
considerare şi factorul gen, situaţia se repetă; munca 
femeilor este considerată de mâna a doua, se plăteşte la 
jumătate de pret. Cine lucrează într-o tesatorie sau 
vopsitorie munceşte în industria „ușoară”, cu salarii mai 
mici. Corect ar fi să se numească industria „ieftină; 
vopsitul tesaturilor nu este mai uşor sau mai putin 
periculos ca cel al unei mașini, în industria grea; doar că 
aici este concentrată forța de muncă feminină... 

Diferenţele generate de tradiţie sunt accentuate 
de capacitatea de negociere diferită; nu este vorba despre 
abilităţile individuale ale unuia sau altuia - utile și ele în 
explicaţie - ci despre presiunea (legală sau nu) pe care 
angajaţii o pot exercita atunci când se încheie contractele 
colective sau se stabilesc grilele de salarizare în sectorul 
public. Domeniile în care există sindicate puternice, 
solidare, se obţin salarii mai mari; serviciile, aproape 
nesindicalizate la noi, au salarii cu mult mai mici. O 
revoltă a celor din apărare sau interne este mult mai 
periculoasă pentru stat decât o grevă prelungită a celor din 
învățământ; acest lucru are efecte salariale. 

Cei doi factori se corelează şi potenteaza reciproc 
mărind  inegalitatile şi transformând principiul 
remunerarii corecte in vorbărie curată. Ieşirea din impas 
ar impune un sistem ştiinţific de măsurare a muncii şi o 
clasificare și ierarhizare logică a profesiilor; ele ar servi ca 
reper în stabilirea salariului pentru fiecare profesie şi loc de 
muncă; pe baza muncii, nu a relaţiilor de putere. 

În contextul istoric ŞI socio-economic existent, 
ideea sistemului unic de remunerare, aplicabil în întreg 
sectorul public este primită cu speranţă şi bucurie. 
Bucuria este doar a celor cu salarii mici; privilegiatii îl simt 
ca pe o ameninţare şi reacţionează ca atare - își adună 
forțele să-l facă imposibil. Asistăm la negocieri 
transparente (puţine) si netransparente (aproape toate). 
Rețelele de sprijin politic sunt puse în funcţiune (de către 
cei care le au); neliniştea este mare la cei care nu le au. 

Lamentările sunt prezente şi ele; argumentele de orice fel, 
de asemenea. Ceea ce lipsește este sistemul de evaluare a 
muncii pe baza căruia să se facă noua ierarhic. Rezultand 
din evaluarile tradiţionale discriminatorii şi negocierile 
perspicace sau în forță de astăzi, noul sistem de 
remunerare poate fi pervers - va transforma in text de lege, 
valabil pentru mulți ani de aici înainte, practica actuală, 
caracterizată de numeroase inegalităţi între salarii. 

Bunele intenţii care stau la baza iniţiativei (de 
mult necesare) sunt însă neîndoielnice; doar că, orice 
critic atent la ceea ce se întâmplă şi-ar aminti că, de multe 
ori în istorie, drumul spre iad a fost pavat cu bune 


intenţii... 

Un domn serios - vrând să-şi facă de 1 Iunie datoria 
cetateneasca de a acorda într-o zi din an atenţie copiilor - se 
apropie de unul, îl mângâie pe crestet şi-l întreabă: Ce vrei tu 
să te faci când vei fi mare? Cu aceeaşi seriozitate, copilul îi 
întoarce întrebarea: Dar tu?! 

Societatea noastră nu îşi ia însă răgazul să se 
intereseze de propriul viitor nici măcar o dată pe an; reflectia 
asupra prezentului, este un lucru şi mai rar; la societatea zisă 
capitalistă mă refer, nu la România. Doar fortat de 
împrejurări potrivnice dar deloc întâmplătoare se opreşte 
câteodată pentru a se întreba ce-o să se facă mâine dar nu şi să 
caute soluţii pe termen lung; doar cârpeli... 

În plus, cu mult timp în urmă, s-a decretat că este 
interzis visul; orice utopie nu este doar inutilă, ci și 
dăunătoare. Trăim deja în cea mai bună dintre lumile 
posibile. Eşecul de până acum al încercărilor de a crea o 
societate alternativă, mai bună, a întărit sentimentul 
nejustificat al excelentei stării de fapt. Atitudinea este de 

înțeles; capitalismul nu este vârsta copilăriei umanității; este 
doar o epocă de prelungită şi periculoasă imaturitate. 

Crizele economice lovesc societatea cu regularitate. 
Locurile de muncă dispar; oamenii nu mai pot să-și câștige 
pâinea; investiţiile, făcute doar cu scopul maximizării 
profiturilor, sunt abandonate; natura rămâne secată de 
resurse iar responsabilitatea socială, limitată la finanţarea de 
campanii bune pentru imagine. Războaiele sunt provocate şi 
purtate după cum o cere interesul economic, de exploatare şi 
control al resurselor. Statele sunt declarate democratice sau 
nu, după același criteriu. 

După triumful absolut al economiei „de piaţă” 
acum douăzeci de ani, partea reprezentată de salarii în 
produsul global a scăzut continuu, în ciuda creșterii 
permanente a gradului de ocupare; partea Leului a crescut 
mereu. Un mare succes pentru capital, se poate spune; 
numai că realitatea contrazice brutal această credință. 
General Motors, simbol necontestat al reușitei capitalismului 
şi globalizării, tocmai şi-a declarat falimentul. Era un final 
previzibil, dacă ne-am fi luat timpul de răgaz să reflectăm la 
acest mod de dezvoltare care sfidează totul. Mai mult decat 
orice altă companie, GM a sfidat credinţa democratică într-o 
societate pentru toți. Produsele sale sunt echivalente cu luxul 
şi excesul pe care şi-l permit doar cei puţini. Nu a luat în 
considerare că cei puţini nu consumă la infinit... GM a sfidat 
natura până în ultimul moment. Destul de târziu, societatea 
noastră şi-a dat totuși seama că produsul de mici dimensiuni 
şi având consumuri reduse este mai adaptat unei lumi cu 

resurse limitate şi mulțimii cu buzunare mai goale; aflată 
permanent în topul cercetării ştiinţifice, GM a fost 
incapabilă să vadă; a fost în top dar nu a fost şi în avangardă... 

La fel ca şi societatea pe care o simbolizează, GM a 
sfidat, dincolo de toate, omul. Acesta a fost redus la o singură 
funcţie - cea de consumator a tot ceea ce, în goana după 
profit, se poate produce. Singura strategie valabilă de progres 
a fost consumerismul care a devenit cultura dominantă iar 
magazinele, „muzeele” epocii pe care o trăim. S-a omis un 
mic amănunt. Concentrarea veniturilor în mâinile unei mici 
parti a societății şi sărăcirea relativă a majorității, transformă 
cumpărătorul potenţial în simplu vizitator iar magazinele în 
muzee fără ghilimele. 

Statul va prelua probabil 60% din GM şi va acorda 
ajutoare de multe miliarde de dolari pentru a salva ceea ce se 
mai poate salva din imperiul prăbuşit; trebuie prevenită 
catastrofa socială care nu este limitată deloc la epicentrul 
cutremurului - Detroit. Aceasta este ultima sfidare; banul 
public este încă o dată pus în slujba binelui privat iar 
contribuabilul plăteşte pentru responsabilități care nu-i 
aparțin, Îi aparţine însă responsabilitatea să se întrebe dacă ce 
i se spune este și adevărat şi dacă drumul pe care merge nu 
duce în prăpastie. 

Criza actuală, cu falimentele sale, distruge 
numeroase mituri gi arată hibele de funcționare ale societății 
în care trăim; cei care nu se gândesc la copii doar de 1 Iunie, 
nu au îndoieli că este nevoie de o altă organizare, de o 
societate mai bună cu oamenii. 

Societăţile bune nu se construiesc de la sine. Nici 
dacă postulăm că libera inițiativă este calea care duce acolo. 
Două raţiuni sunt împotrivă. Că libera iniţiativă individuală 
nu există; decât pentru unii dintre noi, foarte puţini. Nu 
există nici garanţii că din confruntarea vointelor libere ar 
rezulta o lume mai bună. Mai curând, ordinca este inversă. 
Noi înşine trebuie să hotărâm ce reguli noi introducem gi ce 
reguli vechi eliminam pentru ca să nu se repete periodic 
catastrofele prezentului. Societatea noastră trebuie să se 
maturizeze, în cele din urmă. 

În comparaţie cu celelalte state, este opinia generală, 
tara noastră excelează prin lipsa de reguli și excesul de 
nereguli. Faptul nu o scuteste totuşi de efectele crizei 
generale; capitalismul este un sistem global... 

Jurnal de călătorie 


Toată lumea este în concediu. În această lună nu 
se prea munceşte. Afirmațiile de mai înainte au partea lor 
de adevăr; cam atât adevăr cât reprezintă ponderea celor 
care fac concedii în totalul populaţiei; din păcate, nu prea 
mare; nici ponderea, nici adevărul... 

Eu încă doar visez la vacanță şi călătoresc prin 
tara de nevoie; să nu pierd obignuinta. Zilele trecute iau 
bilet şi urc în tren. Locul treisprezece. Piei, drace! Nu piere 
căci în compartiment sunt deja şase tineri care ocupă 
toate locurile. Întreb din ochi şi locul se eliberează 
imediat; suntem şapte. Vine încă un domn. Se face loc. 
Suntem opt. Vine şi controlorul. I se oferă două bilete; 
privirea înţelegătoare a nașului îi contabilizează pe ceilalți 
călători - patru fete şi doi baieti, foarte bronzati, de la 
mama natură şi de la soare. La Buzău, nu?! Aflu așadar că 
tinerii coboară la Buzău... 

Toţi sunt îmbrăcaţi de vară, în stilul generației 


lor - în adidaşi şi-n blugi. Au chipuri inteligente; două 

dintre fete sunt remarcabil de frumoase; seamănă toți 
între ei; mă gândesc chiar că pot fi fraţi; poate se întorc 
dintr-o tabără sau poate sunt sportivi... Băiatul mai mare, 
singurul care trecea de douăzeci de ani, iese şi se întoarce 
într-un minut liniștindu-i pe ceilalți - „șase sute”. Atât 
costă un bilet de grup Bucuresti-Buzau la preţul pieţei 
negre... 

Vorbesc între ei admirativ despre performanțele 
sportive ale altuia, o cunoștință, care se antrenează din 
greu, şase ore pe zi; poate va ajunge campion... Nu-mi dau 
seama încă ce hram poartă. Au un bagaj sumar, niște 
sacoşe de rafie. Una dintre fete îmi remarcă privirea 
curioasă şi mă întreabă direct, uşor brutal, dacă nu-mi 
place culoarea lor. Dimpotrivă, culoarea îmi place. Pe 
vremea în care nu se descoperise pericolul cancerului de 
piele iar eu eram mai tânără, să fii bronzat astfel era idealul 
estival. E de la cartofi, mi se spune. Două săptămâni în 
câmp, în soarele de iulie. În sfârşit, enigma este dezlegată. 
Tovarasii mei de călătorie erau zilieri; munciseră la o 
fermă din Teleorman, la cules cartof, iar acum se 
întorceau acasă, la Ghidigeni. De data aceasta, erau 
mulţumiţi; li se dăduse mâncare și fuseseră plătiți. În alte 
cazuri, mi se spune, se întâmplă ca, atunci când își cer 
banii, să fie bătuţi... Doar una dintre fete, înaltă, subțire, 
splendidă, mai este elevă la liceu; îmi închipui că şi puştiul 
care nu are încă cincisprezece ani, mi se confirmă, mai e la 
şcoală. Campania împotriva exploatării copiilor este 
făcută, ca atâtea alte lucruri, doar ca să fie făcută. Fetele 

celelalte au terminat liceul; un liceu agro-industrial, 
bănuiesc, singurul liceu din localitate. Băiatul mare are 
doar unsprezece clase; este căsătorit deja cu una dintre 
fete. Nu este slujbă de vacanţă; din asta trăiesc. Cand nu 
este sezon agricol, el munceşte în construcții. Tot la negru, 
se înțelege. Se descurcă... 

Banuiti deja de ce am povestit această întâmplare 
aproape banală; pentru că la problemele banale trebuie 
căutate soluţiile politice. Şi întâmplarea noastră ridică 
multe probleme. Drumul pe care deja mergeau cei cu care 
am stat de vorbă este cel al tinerilor fără viitor și care nu-şi 
imaginează unul. Ei vor repeta mereu prezentul doar că 
vor fi mai puţin tineri şi mai puţin frumoși; iar la 
bătrânețe nu vor avea asigurări sociale desi au muncit o 
viață. În acest timp, societatea se plânge de fragilizarea 
sistemelor de pensii din lipsă de contributori; şi dă vina pe 
femei pentru că nasc mai puţini copii decât altă dată... O 
reglementare a muncii zilierilor, lipsiţi de dreptul la o 
pensie, mâine, si de garanţii minime la locul de muncă, 
astăzi, este urgentă. 

Un tratament împotriva prejudecatilor de care 
suferim este, de asemenea, necesar. Prietenă şi apărătoare 
a minoritarilor discriminați, credeam că pentru mine 
apartenenţa etnică nu contează. Cu toate acestea, nu mi-a 
venit în minte că acei tineri ar putea veni de la muncă... 
Mi-a trecut însă prin minte, nu fără argumente, că fetele 
din fata mea puteau fi victime perfecte pentru reţelele de 
traficanţi de persoane - lipsite de educaţie solidă, de o 

profesie stabilă, frumoase, tinere, fără vise dar în căutare de 
unul, sătule de cules cartofi... 

Suntem în criză. Criza la care mă gândesc nu este 
una conjuncturală; nu se referă nici la înfloritoarea piață 
neagră care asigură multora supraviețuirea iar unora, 
puţini, îmbogățirea. Este o mare criză de sens; nimic nu o 
poate ilustra mai mult, poate, decât viata unor tineri 
culegători de cartofi care se deşteptaseră la cinci şi 
jumătate dar nu au mai găsit de muncă. Se terminase 
sezonul... Sau, poate, o arată domnul de alături care citeşte 
într-una dintr-o revistă; trag cu ochiul; pe prima pagina 
tronează fotografia unei fete tinere şi goale alături de un 
titlu nereproductibil dar care, din fericire, nu era urmat şi 
de vreun alt text... 


iulie 2009 

Sirenele neoliberale şi progresul 


Noi, românii, avem o nejustificată credinţă în 
progres, credinţă combinată cu o mare lene de acţiune 
efectivă pentru a-l imagina şi produce; când spun acţiune, 
mă refer mai ales la cea mai periculoasă dintre acţiuni - 
gândirea critică. Atunci când ea există totuşi, este risipită 
prin publicaţii de mică răspândire şi adesea considerate 
obscure; sau pe blogguri... 

Credinţa în progresul care vine de la sine ne face 
să repetăm istoria fără a trage şi concluziile care decurg din 
ea. Problema este că repetiţia nu garantează niciodată în 
istorie aceleași rezultate; în special cele bune nu se repetă; 
răul are prostul obicei de a se reproduce cu mai multă 
fidelitate... 

S-ar putea concepe istoriile individuale ale 
diverselor tari de o manieră simplă; fiecare caută să se 
hrănească bine şi sănătos dintr-un acelaşi mare castron. 
Primii dotați cu o lingură încep a înfuleca sistematic; 
culeg bucatelele cele mai savuroase şi cresc în greutate; pot 

deveni chiar putin obezi pentru că nu au reuşit la timp să 
descopere că între cantitate şi calitate este o mare 
diferență. Următorii procedează la fel. Alţii vin după ei. 
Uneori se mai şi ciocnesc în bătălia pentru accesul la 
castron și ies scântei; de la praful de pușcă. 

Cei care vin mai târziu, cu o sută de ani decalaj 
istoric, să zicem, îşi închipuie că, făcând aceleași gesturi, 
vor obţine aceleaşi rezultate. Ignoră numeroase fapte care 
s-au petrecut între timp; castronul s-a cam golit iar ei, în 
loc de o lingură sănătoasă, sunt dotați cu un betigas; şi nu 
sunt toţi chinezi, să se descurce cu betigasul... Cea mai 
gravă dintre erori este însă identificarea greşită a cauzelor 
care au determinat progresul altora; în acest caz, repetiţia 
nu este doar în zadar, este periculoasă. 

Câteva asemenea false explicaţii despre cauzele 
progresului au avut perioada lor de glorie generată si 
întreținută de Milton Friedman şi ,acolitii” săi 
intelectuali; am fost indoctrinati, până au devenit un fel 
de loc comun, cu idei precum economia reală produce si 
educaţia sau sănătatea doar consumă, cu nevoia de 
austeritate în cheltuielile publice, care-s rele, şi dominația 
intereselor private, care ar fi prin definiţie bune. Aceasta a 
fost teoria economică „oficială” pentru câteva decenii; 
purtătorii ei de stindard la nivel instituţional au fost 
Fondul Monetar Internaţional şi Banca Mondială. Lipsa 
de fundament a teoriei este dovedită de o listă lungă de 
eşecuri cunoscute şi analizate de multă vreme; în această 
listă, criza actuală este doar ultima. 

O teorie poate influenţa puternic realitatea dar 
nu poate avea succes în măsura în care o contrazice 
flagrant şi sistematic; așa s-a întâmplat cu teoria piețelor 
care se reglează singure sau cu cea a progresului tehnologic 
care ar determina obligatoriu şi progres social. Deşi 
realitatea nu l-a ascultat pe Friedman, politicienii au facut- 
o cu mare constiinciozitate, mai peste tot în lume. Odată 
cu criza recentă însă, tot mai multi si de pretutindeni, au 
devenit contestatari; au început, măcar la modul teoretic, 
să pună în discuţie ceea ce acceptaseră fără rezerve mai 
înainte. 

Fenomenul este considerat periculos, cu 
certitudine, de către cei pe care neoliberalismul i-a slujit; 
ideea că guvernele atât de atente în ultimele decenii la 
pregătitul lecţiilor s-ar putea revolta, deranjează. 
Consecința este că reapar prin reviste, cu o anume 
insistență, teoriile economice despre care tocmai credeam 
că şi-au trăit traiul. În „prestigioase” publicaţii regionale - 
prestigiul este creat prin repetarea ideii pe toate canalele 
de comunicare pe care le deţin prestigiosii interesaţi - apar 
articole ce reiau mantra neoliberală ca şi cum nimic nu s- 
ar fi întâmplat; spre uzul inocenților aflaţi la guvernare pe 
ici, pe colo, unde ncoliberalismul se mai poartă... 

În loc să urmeze sfaturile dovedit falimentare, 
aceşti inocenți care ne conduc ar trebui să reflecteze la 
câteva întrebări simple. În ce sens un cazino sau chiar o 
companie de tutun sunt productive - tin de economia reală 
şi respectabilă?! De ce este povară pe umerii societăţii o 

şcoală sau un spital? Cum se face că dezvoltatorii 
imobiliari - ce eufemism! - sunt mai importanţi decât 
constructorii de case pentru oameni?! Ce caracterizează 
acele tari în care dezvoltarea industriei si tehnologiei este 
cu sute de ani înaintea societății si nivelului de trai?! Toate 
dictaturile lumii pot servi drept exemplu dar şi toate țările 
decretate democratice doar pentru că marile corporaţii 
transnationale pot face acolo ce vor... 

Aceşti inocenți ar trebui să înveţe câte ceva din 
istorie; schimbările sociale puternice, încununate de 
obţinerea unui progres real, au fost precedate sau însoţite 
de o extindere puternică a educaţiei în rândul celor multi; 
a unei educatii adevărate, care a creat competenţe reale; 
nu mă refer la industria universitară capitalistă care isi 
exhibă lipsa de scrupule si lăcomia în România... O 
societate cu oameni instruiți şi sănătoși este una care poate 
să îşi imagineze cum arată progresul și să-l construiască; 
pentru ea însăşi. Drept urmare, inocentii care ne conduc 
ar trebui să afle că niciodată nu există raţiuni suficiente 
pentru a reduce cheltuielile pentru şcoală şi spital. La 
glasul sirenelor neoliberale, dacă au minte destulă, ar 
trebui să ia exemplul lui Ulise - să le asculte, dar să nu le 
urmeze chemarea. În caz contrar, istoria îi va lega tot de 


un stâlp - cel al infamici... 

Somer politic, caut de lucru! 


Mă întorc de la Strasbourg cu o medalie de bună 
purtare în buzunar si o diplomă în valiză; era să spun de 
pus în ramă dar, surpriză din partea casei, ne-a fost oferită 
deja înrămată. Sunt dovezile palpabile că, în ultimii ani, 
am servit cetățeanul european in cea mai înaltă din 
instituţiile care-l reprezintă. 

Pe 13 iulie, conducerea încă în funcţie a 
Parlamentului European a decis să-şi încheie mandatul cu 
un fel de ceremonie a absolvenţilor, în onoarea celor care 
au părăsit Parlamentul. „Promoţia” este remarcabilă; 
Joseph Borell, Poul Nyrup Rasmussen, Monica Frassoni, 
Luiza Morgantini, Nicole Fontaine sunt doar cAteva 
exemple pentru cei interesati de constructia democratiei 
europene; ei şi ele nu mai au nevoie de prezentare. În ce 
mă priveşte - cum în România politica este un păcat, 
foarte rar un merit - mai corect ar fi să spun că... de acest 

păcat, m-au absolvit. Unele păcate sunt însă ca drogurile - 
creează dependență; politica este unul din ele. În varianta 
proastă, gustul puterii ameteste și perverteste; cei ce 
îndeplinesc funcţii în executiv sunt foarte vulnerabili la 
boală; probabil pentru că banul e ochiul dracului... Vaccin 
nu există, nici măcar pentru generaţiile tinere. Cel mai 
recent scandal din politica noastră* ne dovedeşte că 
imunitatea la viciile puterii este rară; în plus, la noi are un 
simptom absent la alţii - provoacă reacţii lente. În mod 
surprinzător, chiar şi preşedintele Basescu, care isi 
datorează gloria promptitudinii cu care acţiona, a reflectat 
săptămâni în şir dacă să facă sau să nu facă ceea ce trebuia 
să facă... 

Există şi varianta de dorit, sănătoasă; „boala 
politică” te impinge să faci ceva, să schimbi starea de fapt 
atunci când ceea ce este nu este cum ar trebui să fie. Cum 
procedează însă politicianul care nu mai are instrumentele 
de acţiune?! Cel care este reprezentant ales al cetățenilor 
are inițiativa politică, ca să propună, şi votul, ca să decidă. 
Cel care nu este ales, nu le are. Bineînțeles că, într-o 
democraţie, nu-i poate lua nimeni cuvântul; doar că poate 
vorbi singur dacă nu are tribuna... 

Folosind un eufemism, aş spune că viaţa noastră 
politică este imperfectă; activitatea unor politicieni este 
deja intrată în folclor sau subiect la rubrica de satiră şi 
umor; spaţiile organizate de dezbatere democratică sunt 
practic inexistente. Acesta este motivul pentru care, din 
când în când, s-a mai vorbit despre ceea ce înseamnă 

profesionalism în politică; adesea, în legătură cu politica 
europeană. Pe bună dreptate, s-a presupus că aceasta cere 
cunoştinţe şi abilități diferite față de mult prea 
pământeasca noastră politică naţională. Avem, drept 
urmare, o idee despre cum ar arata şi cat de util ar fi un 
politician profesionist; nu mă refer la politicienii de 
profesie... 

Nu s-a întrebat încă nimeni cine ar angaja un 
politician profesionist rămas șomer pe o „piaţă” unde 
necalificatii dau imaginea generală. Încep să mă întreb eu, 
din motive interesate; mă gândesc la interesul public, nu la 
cel privat. Cu această precizare, anunțul Somer politic, 
caut de lucru nu poate fi considerat publicitate ascunsă. 
Credeţi-mă, ştiu ce spun! Am lucrat în comisia pentru 
piaţa internă; din păcate, locul meu în comisie a fost 
pierdut de români; şi cel de la comisia de muncă. Ni s-a 
dat în schimb, pescuitul... Am putea învăţa şi de la pescuit 
ceva; ca să prinzi peştele mare, trebuie să ai momeală 
bună; la acul gol nu trage nici caracuda... 

Mă întorc acasă, în politica românească. Las în 
urmă aproape patru ani de muncă; iau cu mine o 
experienţă valoroasă şi agenda plină de prieteni. 

Pe holurile clădirii Louis Weiss, televiziunile 
străine aleargă după curiozitatile noului parlament. La 
etajul opt, unde sunt ai noştri, dau de Elena Băsescu. 
„Boboacă” în politica europeană şi fiică de preşedinte, este 
o victimă sigură. Cred că a şi acceptat provocarea şi vrea să 

le dea o declaraţie; mă retrag discret. E doar boboacă, nu 
gâscă, dar m-am săturat ca românii să apară invariabil la 
rubrica de curiozitati... 


Precizare necesară 

Nu vă lăsaţi ingelati de tonul aparent nostalgic al 
acestor rânduri. Ceea ce mă domină este doar cheful de 
acțiune. Deocamdată, încep prin a face curăţenie generală; 


am nevoie de antrenament pentru activitatea politică 


viitoare... 

Căldura nu-i de vină! 


Nu este de vină căldura; societatea este de vină. 
Căutăm competenţe sau ne propunem să le formăm până 
la sfârşitul anilor de studii; opt la număr, după 
recomandările curopene. Nu avem valori şi nu oferim 
repere existenţiale. Existenţa este din ce în ce mai mult 
redusă la un singur termen - succes. Succesul este 
condiţionat de un singur lucru - banii; este adevărat, nu 
sunt condiţie suficientă dar - ni se spune - sunt condiţie 
necesară în orice situaţie. Când vine vorba despre politică, 
ni se repetă cu obstinatie o formulă - este răul necesar; 
făcutul banilor nu mai are nevoie de această justificare în 
faţa moralei; banii au trecut deja pragul binelui. 

Pun problema în termenii generali, din filosofia 
declarată inutilă” în societatea în care trăim. Din păcate, 
termenii sunt desueti; foarte rar tema binelui şi răului mai 
este prezentă în spaţiul public; drept consecinţă, dispare şi 
din cel privat; nici nu mai este interiorizată. Explicaţia este 
foarte simplă; omul nu se naşte om, devine om. Un singur 
exemplu ilustrativ. Alrădată, nu cu foarte mult timp în 
urmă, copiii creşteau cu poveşti în care prinţul cel tânăr şi 
curajos o salva, cu riscul vieţii, pe fata cea cuminte şi 

frumoasă din ghearele zmeului crud şi urât; sau împiedica 
vreo căsătorie aranjată cu un rege bătrân si bogat. Povestea 
se termina cu imaginea protagonistilor trăind împreună 
până la adânci batraneti, înconjurați de copii şi nepoți... 
Generaţia celor de douăzeci de ani a crescut cu 
desene animate în care violența şi lipsa de sens uman sunt 
regula. Nu mai este vorba despre triumful binelui asupra 
răului sau de căutarea fericirii; de altfel, aceste scopuri sunt 
considerate ridicole, ingrediente din filmele siropoase, 
destinate fetelor cu inteligența mediocră. Astăzi, nişte 
personaje abstracte, dotate cu arme tehnologice 
sofisticate, se înfruntă pentru a atinge obiective la fel de 
abstracte - Dominația sau Puterea. Cum la vârsta 
preşcolară gândirea abstractă este doar în proiect, ceea ce 
rămâne ca element formativ sunt stimulii spre o acţiune 
lipsită de sens şi diminuarea drastică a sensibilităţii la 
violență; aceasta devine parte naturală a cotidianului. 
Categoriile estetice însele își schimbă sensul, după 
utilizator; ceea ce pentru generaţia matură este film de 
groază, care înspăimântă şi creează reacţii de respingere, 
ajunge să fie privit de cei tineri ca o simplă distracţie; multi 
dintre copiii noştri nici nu clipesc la scenele din filmele de 
acţiune în care sângele, impuscaturile și bătăile sunt 
elementele esenţiale. Sporturile foarte violente și fără 
reguli aparente se bucură, de asemenea, de o mare 
audiență. Ţinând cont de această realitate, doar pentru 
adulți mai au rost avertismentele sau interdicțiile care 
însoțesc unele programe de televiziune; copiii, crescând cu 
ele, cu greu pot sesiza că este vreo problemă în emisiunile 
pe care le vizionează; a propos, produse de adulți. 
Incapacitatea de a sesiza problema se extinde apoi la viaţă. 

Un tânăr isi prostituează iubita pentru a strange 
bani să-și cumpere mașină; ea acceptă. Restul poveștii - 
crima monstruoasă în care sunt amândoi implicaţi, 
pasarea responsabilitatii - pot fi, la limita, considerate 
accidente, explicate prin context sau_particularitatile 
psihice ale persoanelor implicate. 

Un bărbat matur, bunic după vârstă, poate 
cumpăra, la mica publicitate, o tânără de douăzeci de ani 
pentru a-și satisface fanteziile sexuale. Aproape nimeni, 
nici adulţii, nu se indignează. Doar fata este condamnată 
că se vinde; și obiect şi responsabilă... Restul poveștii este 
doar unul dintre „accidentele” care se petrec în asemenea 
situaţii. De obicei însă, femeile sunt victimele; jumătate 
din prostituatele care mor, spun statisticile, au parte de o 
moarte cu violență. 

Un poliţist scoate pistolul şi trage şase gloanțe 
într-un tânăr pentru că deranja liniştea publică; îl omoară. 
Posesia unei arme este considerată semn de putere si 
autoritate; în realitate, este doar pericol public mai mare 
decât cel pe care trebuie să-l combată când este 
încredinţată şi utilizată iresponsabil. 

Nu vreau să sugerez o relație de cauzalitate 
directă între întâmplările care ne-au înfiorat în aceste zile 
de vară toridă şi programele de televiziune sau sistemul 
educativ; nu doresc nici să absolv de vină pe autorii unor 
fapte abominabile spunând că alții au mai multă. Ceea ce 
denunt este ușurința cu care societatea trece peste propria 
contribuţie la crimele care se petrec. Răspunderea juridică 
este întotdeauna a făptuitorului; responsabilitatea morală 
ne aparţine tuturor. Ceea ce ne șochează astăzi sunt doar 
cazuri limită ale unor stări de fapt care devin aproape 

normale pentru că le tolerăm; mai mult, pentru că le 
producem. 

Trebuie să constientizim că presiunea exercitată 
de societate pentru a demonstra că ești cineva, că detii 
semnele succesului sau ale puterii, poate produce victime; 
unii ajung la nebuni, alții la închisoare. Nu cedează toți 
tentatiei de a ajunge infractori pentru bani sau bunuri; 
meritul stă în tăria lor sufletească, în mediul favorabil şi, să 
o recunoaștem, în şansa de a nu fi fost puşi în anume 
situaţii. Cu certitudine, nimeni nu este singur vinovat sau 
singur merituos pentru ceea ce este. Societatea, în orice 
caz, nu poate fi declarată inocentă. A noastră este una în 
care sunt foarte cunoscute prevederile care-ţi permit să 
ucizi atunci când îţi este încălcată proprietatea, dar nu se 
discută niciodată despre ceea ce iti este permis să faci ca să 
salvezi o viata... Cea în care trăim este una în care se pot 
realiza emisiuni de zile în şir pentru a se căuta răspunsul la 
întrebarea existenţială „Candidează sau nu candidează?!”; 
în schimb, nu caută nimeni să afle un răspuns despre ce 
este şi ce nu este în viață cu adevărat important... 

Lumea pe dos 


Am trista convingere că, dacă am privi în jur 
stand atârnaţi de picioare cu capul în jos, lumea nu ni s-ar 
părea mai ciudată decât este; unele lucruri s-ar prezenta 
chiar mult mai la locul lor. Nici nu ar fi de mirare; trăim 
într-o societate în care valorile sunt ele însele răsturnare. 
Uimirea constă în faptul că încă mai trăim... 
Remuneratiile - economice şi sociale - par invers 
proporţionale cu contribuţia reală la bunul mers al 
societăţii. Cele mai mari şi sigure profituri se obţin din 
producţia de moarte, instant sau cu picătura, după caz. 
Traficul cu arme, droguri, țigări, alcool - legal sau nu - este 
o cale tot atat de certă şi directă spre bogăţie pe cât sunt 
produsele traficate spre cimitir. În schimb, activități 
absolut necesare menţinerii vieţii stau permanent sub 
semnul riscului şi se soldează deseori doar cu satisfacția 
morală a pasionatilor sau nebunilor care le mai desfăşoară. 
Regula se aplică inclusiv sistemului public de salarizare. 

Simbolic, cultura noastră consideră munca o 
pedeapsă; în fapt, consumăm toate rezervele planetei, 
inclusiv cele care aparţin generaţiilor următoare, suntem 
cei mai mari dușmani ai naturii, aruncăm şi distrugem 
lucruri utile și noi, totul doar cu un scop - ca să nu ne 
oprim din muncă. Guvernul german a acordat, în cadrul 
planului anticriză, câte o primă de 2500 de euro fiecărui 
cetăţean care renunţă la mașina sa aproape nouă pentru a 
cumpăra una nouă de tot; prima dintre ele urmând a fi 
distrusă.. Încântați că acest guvern are măcar un plan 
anticriză pe care-l şi aplică, trecem cu uşurinţă peste 
irationalitatea politicilor economice de acest tip, prezente 
şi la alții... Drept urmare, aproape nimeni nu sancţionează 
risipa enormă de resurse materiale şi umane în care 
sistemul de producţie bazat pe stimularea consumului 
fără limita s-a antrenat. Cetăţeanul este fericit că merge 
iarăși la cumpărături, dovadă că nu mai este de mult 
cetăţean; a fost înlocuit cu personajul mai saracut la minte 
şi nesătul la stomac numit consumator. O fi munca 
pedeapsă divină dar, cu certitudine, nu de dragul ci s-au 
produs aceste transformări; dragostea de profit este o 
explicație mult mai rezonabilă. 

În loc de a maximiza calitatea vieţii cetățenilor, 
statele însele concurează pentru a maximiza potenţialul 
propriu de creştere. În traducere, caută să vadă dacă mai 
sunt păduri de tăiat, rezerve de epuizat, ape de 
contaminat, aer de făcut irespirabil. Cei mai abili şi mai 

bine plasați strategic caută toate acestea în ţările altora; 
ceilalți, se mulțumesc să o facă la ei acasă... 

Consumerismul şi goana după profit sunt atât de 
generale încât există riscul ca analiza să fie catalogată drept 
irealistă sau chiar naivă cu argumentul că orice guvern 
responsabil numără combaterea șomajului printre 
obiectivele sale. Eu însămi susţin că a avea un loc de 
muncă înseamnă mult mai mult decât un salariu - 
înseamnă un loc în societate, un sens dat existenței, o 
antrenare într-un sistem de relații, o valorizare a 
individului. A crea locuri de muncă pentru fiecare este 
perfect rezonabil; metodele, nu! 

România se scaldă în gunoaie. Coastele plesuve 
ale munţilor şi dealurilor sunt dovezi că unii chiar şi-au 
maximizat deja potenţialul lor de creştere individuală. 
Bucureştiul este cel mai prăfuit, obiectiv vorbind, oraș al 
Europei. Cu secetă, dar fără irigaţii, consecinţele asupra 
producţiei agricole sunt dramatice; desi avem potential să 
mai hrănim cel puţin încă o ţară de aceeași mărime, 
importăm aproape orice; şi doar sărăcia lucie sau decizia 
de a ne sinucide colectiv prin înfometare poate stopa 
fenomenul. 

Nu am descris apocalipsa; am înşiruit doar niște 
oportunități. Dacă am trăi cu picioarele pe pământ şi ne- 
ar păsa mai mult de el şi de noi înşine, am observa că există 
nenumărate posibilităţi de a crea locuri de muncă cu sens - 
împădurirea, ecologizarea, amenajările funciare şi 
hidrologice sunt doar câteva; şi, cum riscul de şomaj este 

mai ridicat la cei necalificaţi sau cu o calificare inferioară, 
reorientarea spre aceste activităţi nu poate fi acuzată că 
necesită schimbări radicale în structura profesională a 
forței de muncă sau deplasări ale acesteia la mari distanțe; 
peste tot sunt necesare asemenea lucrări... Şi mai este ceva 
absolut necesar dar care lipseşte în mod cronic, de multă 
vreme - dovezile că definiţia pe care ne place să o afişăm, 
homo sapiens sapiens, nu este doar o laudă de sine... Până 
una alta, felul în care trăim şi alegerile pe care le facem 
sugerează cu prisosinta că rațiunea proprie nu ne serveşte 


prea mult drept criteriu; profitul altora, da... 


august 2009 

Tinerii împotriva bătrânilor. Cetăţenii contra 
politicienilor. Lucrătorii de la stat împotriva celor de la 
privat sau viceversa... Articole pline de venin şi comentarii 
fără sfârşit, menite să învrăjbească o categorie împotriva 
alteia, abat atenţia de la realitate. Ultima gaselnita este 
atacul împotriva bugetarilor; cică, ar avea salarii mai mari 
decât cei de la privat. Măcar de-ar fi adevărat, zic cei 
dintâi! 

Lucrurile s-ar putea să nu stea, în fapt, așa cum 
ultima gardă a capitalului încearcă să o sugereze. Să nu 
credeţi că mă refer la unele mijloace de comunicare în 
masă! Concluzia se trage, ca în atâtea cazuri, în mod 
eronat dar nu şi sofistic; lipseşte subtilitatea fără pereche a 
anticilor care ar fi putut, in cele din urmă, să ne 
păcălească. Câteva erori sunt evidente şi mă determină să 
reamintesc exemplul lui Grigore Moisil despre 
indoielnica stare de bine a două buci aflate una, pe o plită, 
alta, pe un cub de gheață... $i în acest caz nu se compară 

salariile pentru aceeași muncă sau munci echivalente; se 
invocă media! Nimic mai înșelător. Există diferente mari 
între salarii în interiorul sistemului public, aşa cum există 
şi în interiorul celui privat; unele dintre aceste diferențe 
sunt nedrepte, discriminatorii pentru numeroşi angajaţi! 
Încercarea de a introduce mai multă justiție prin 
intermediul sistemului unic de salarizare este ea însăși 
înşelătoare întrucât s-ar aplica doar celor din sectorul 
public; sectorul privat nu este vizat de lege în tara noastră; 
nici aiurea... 

Dar, în cazul de fata, problema pe care o ridică 
utilizarea salariului mediu drept element de comparație 
este, totuşi, alta - se compară, pur şi simplu, două medii 
incomparabile; adică nu se discută despre casierul de la o 
şcoală si cel de la o bancă sau despre profesorul de la 
SNSPA şi cel de la Spiru Haret, ci, în bloc, despre salariaţii 
de la stat şi cei de la privat. Or, aceştia nu diferă între ei 
doar prin cine le este angajator; diferă în mod esenţial prin 
structura profesională. Statul, pentru ca să-şi îndeplinească 
funcţiile, angajează aproape toți medicii de pe piaţa 
muncii, aproape toţi profesorii, o majoritate a juristilor, 
un număr foarte ridicat de economişti, toți poliţiştii şi 
militarii etc. Între şaptezeci si nouăzeci de procente dintre 
angajaţi, în unele domenii publice, au studii superioare şi 
alte calificări! Cred că nimeni nu-şi imaginează o societate 
în care îngrijirea sănătăţii sau educaţia copiilor să se facă 
de personal necalificat; dimpotrivă, sperăm la tot ce este 
mai bun, uman vorbind, pentru noi si copiii noştri. 

Din sectorul privat, eventual, doar sectorul financiar- 
bancar sau micile firme de consultanţă se pot compara, 
după criteriul ponderii personalului cu calificare 
superioară, cu învățământul, să zicem. Dacă aceștia au 
salarii mici sau mari, putem cerceta... În schimb, 
majoritatea necalificatilor lucrează, cu certitudine, la 
„privat“; la fel, toți lucrătorii la negru sunt în acest sector 
pentru că statul nu poate să fure si căciula altuia și pe cea 
proprie. În egală măsură, statul nu angajează nici la... alb cu 
picatele negre; numesc astfel metoda destul de frecventă 
în care una scrie în cartea de muncă (salariul minim, de 
regulă) şi alta încasează angajatul, la mica înțelegere... 
Apropo, niciunul dintre numeroșii ,,mesteri” privaţi la 
care am apelat ca să renovez o locuinţă nu mi-a dat vreo 
chitanță pentru banii incasati... 

Alte argumente uşor demontabile sunt 
vehiculate; eronate, dar care prind la multi pentru că se 
bazează pe o idee profund înrădăcinată - să moară şi capra 
vecinului! Cei din sectorul public sunt acuzaţi că au 
sindicate care-i apără; egalitatea s-ar obține, presupun, 
desființându-le... Problema se cere pusă, totuși, în mod 
diferit; cei din sectorul privat nu sunt organizaţi şi nu ştiu 
să-şi apere drepturile; nu doar cele salariale; numărul mare 
de accidente de muncă în construcții sunt o dovadă că 
legea este facultativă pentru multi angajatori iar fragilele 
instituţii de control ale statului ar necesita, complementar, 
nişte sindicate active. Dacă acestea din urmă nu ar cădea 
în capcana învrăjbirii reciproce şi-ar da seama că varianta 

în care toţi vor ajunge egali dar egali cu zero nu este 
soluția de dorit... 

Există, de asemenea, o supozitie implicită - pe cât 
de puternică, pe atât de discutabilă - în acest război al 
sectoarelor; se presupune că tot ceea ce este privat este 
bun, onest şi foarte folositor societăţii iar tot ce este public 
este un fel de rău necesar care ar trebui redus spre zero; 
doar că nu e posibil. Continuând raţionamentul pe 
această bază, crâşmarul dintr-un sat, privat fiind, este bun 
şi important pentru societate, iar doctorul, un fel de 
tolerat pe care oricine ar trebui să-l ia la rost pentru că 
trăieşte din banii nostri. O singură nelămurire rămâne - 
crâşmarul din banii cui trăiește, că îngerii nu beau rachiu?! 
La fel, un agent de bursa este util şi câștigă bani cinstit iar 
un contabil de la primărie este un monstru; un avocat sau 
notar sunt fecioare neprihănite iar judecătorii, nişte fete 
de pe autostradă. Nimeni nu pare a se îndoi de utilitatea 
socială a cazinourilor nenumărate sau a companiilor de 
tutun care au înregistrat o creștere spectaculoasă în 
perioadă de criză; în schimb, existenţa unei agenţii de 
protecția mediului este de pus sub semnul întrebării... 

Departe de mine să apăr ineficienta sau lipsa de 
utilitate socială acolo unde ele există; doar că acestea nu 
sunt un „privilegiu” al activităţilor statului iar criza nu se 
reduce la dezechilibrul bugetar; economia, societatea în 
ansamblu ei, necesită măsuri de organizare şi reorganizare 
oportune şi realiste. În plus, acestea ar trebui să fie și 
legitime, adică să fie adoptate, după procedurile 


132 


INVRAJBESTE-I DRACE! 


constituționale, de cine a fost învestit să le adopte; pot 
căpăta astfel acea greutate care să oblige la aplicarea lor. 

Asistăm, în schimb, în aceste zile mai mult ca 
oricând, la îndemnuri insistente pentru adoptarea de 
hotărâri importante - un nou cod al educaţiei - în mod 
nelegitim, de către organisme nelegitime. Nicio comisie 
prezidenţială, oricât de competentă, nu are drept de 
inițiativă legislativă; niciun guvern nu poate să-şi asume 
răspunderea pe o lege atunci când nimic nu împiedică 
parlamentul ţării să lucreze. 

Faptul că îndemnul la încălcarea ordinii de drept 
vine de la Preşedinte, cel care ar trebui să vegheze la 
respectarea Constituţiei, întreține o voită stare de 
confuzie. Ne face să ignorăm că el este responsabil de 
menţinerea instituţiilor statului în limitele proprii 
fiecăreia, întrucât este şeful statului; în schimb, vrea să 
credem că ar fi responsabil de cum îi merge ţării şi de 
salvarea ei deși nu este şeful țării. Oricum, noi trăim în tara 
lui Papură Voda... Şi mai sugerează ceva; că unii au 
inspiraţia divină de a şti ce este bine pentru tara dar tara 
nu ştie ce este bine pentru ea; dezbaterea publică serioasă 
şi adoptarea parlamentară ar putea să submineze 
presupusa stare de perfecţiune a proiectului. În aceste 
condiţii, un nou război se întrevede la orizont, unul 
inevitabil dacă parlamentul vrea să-și apere prerogativele 
constituţionale şi să apere şi asa fragila şi discutabila 
noastră democraţie. Învrăjbeşte-i, drace! Ştim însă cu toții 
că nu coada cui am zis mai sus este de vină; divide et 

impera este un principiu pe care cei puţini l-au aplicat de 
când e lumea pentru a-i stăpâni pe cei multi; și el 
funcționează întotdeauna atunci când aceştia din urmă, 
în loc să-și ia viata în mâini, aşteaptă salvarea de la nişte 
stăpâni buni... 


august 2009 

Lumea continuă să fie pe dos. În mod 
traditional, intelectualul avea sarcina să definească limitele 
Puterii si să denunțe încălcarea lor; sau doar să avertizeze 
despre pericolul ca un abuz să se întâmple. Să dea sfaturi 
politicianului cu privire la ce să facă şi mai ales ce să nu 
facă, poate fi pentru el încă un rol firesc. Astăzi am decis să 
se întâmple invers; politicianul să dea sfaturi 
intelectualilor. Nu este prima dată când sunt chemaţi în 
ajutor; lipsa intelectualului din spațiul public a devenit 
cronică iar efectele se văd; nu asupra lor, asupra celorlalți. 

Nivelul discursului politic a decăzut foarte mult 
şi continuă să o facă; fapte inacceptabile se petrec cotidian; 
şantajul a devenit un act public, ascultatul telefoanelor, o 
supozitie implicită; faptul că multi intră in politică doar 
pentru maximizarea avantajelor personale sau ale 
apropiaților este aşteptarea comună, nu doar o nedorită 
stare de fapt... Neregula devine ceva obişnuit; nu miră şi 

nu indignează. Cel mai grav lucru este că de la situaţie 
obişnuită mai este doar un pas până la a fi considerată 
stare normală - adică regulă; regulă pe dos... 

A spune că politicienii sunt în mod exclusiv de 
vină este incorect şi nu serveşte; un sistem nu se schimbă 
găsind vinovaţi, ci descoperindu-i hibele şi propunând 
soluţii. Intelectualii au aici partea lor de contribuţie, aşa 
cum absenţa lor are partea ei de vină. Cu o precizare 
necesară - intelectualul nu reprezintă vreo profesie care se 
atestă cu diplomă universitară; diplomaţi de toate felurile 
avem cu duiumul. Nu este nici stilul de viata „aristocratic” 
al celui îngropat în cărți şi în trecut, ascuns în umbra prea 
întinsă a propriei imagini de sine. A fi intelectual este o 
stare de spirit şi o atitudine. ÎL putem imagina drept 
posesorul unei gândiri critice şi lucide asupra lumii în care 
trăieşte şi un om angajat. Nu angajat la stăpân, căci ideile 
nu ar trebui să aibă stăpân, ci angajat în apărarea unor 
valori şi principii; cu orice risc. Zece porunci îi ghidează 
existenţa, indiferent de situaţie: 

1. Nu lingusi Puterea! Linguseala îi este hrană. 
Astfel devine ea obeză şi excesivă. 

2. Nu închide ochii! Strutul are altă utilitate 
decât să denumească politici. 

3. Nu-ţi pleca creștetul! Săbiile nu au primit 
instrucţiuni să ierte supunerea oarbă. 

4. Solidarizează-te cu cine are nevoie! Atenţie, 
am spus nevoie; nevoi are şi Puterea. De sprijin are nevoie 
cel discriminat, cel slab, sărac, minoritar... 

5. Vorbeşte public! Tăcerea nu este de aur; chiar 
dacă ar fi, aurul nu este o valoare mai înaltă decât adevărul 
tău. 

6. Nu minţi! Sunt alții capabili să o facă mai bine; 
dar nu mai bine decât poţi tu denunța. 

7. Nu confunda inteligenţa cu raţiunea! Avem, 
oricum, tot mai multă inteligenţă şi tot mai puţină 
rațiune. 

8. Ai curaj! Câştigul este totdeauna mai mare 
decât pierderea. 

9. Angajează-te! Nu uita că eşti acarul istoriei; 
conducătorii sunt doar mecanicii locomotivei; mai recent, 
doar Acarul Păun. 

10. Crede şi trăieşte ceea ce spui şi faci! Artificiul 
intelectual de dragul spectacolului este trădare a menirii 
tale, nu performanță. 

În timp - de la Zola la Chomsky, de la Chaplin la 
Michael Moore sau Oliver Stone - intelectualii au fost 
urâţi şi temuti de Putere; au fost ironizati şi ridiculizati, ca 
să nu se vadă ce pericol reprezintă. Precum copilul 
inocent, ei strigă că împăratul este gol, descriu 
mecanismele prin care se intretin dominarea, exploatarea 
şi alte rele pământești... 

E ceva putred în România. Aici, ei sunt sau iubiți 
de Putere, sau nu sunt deloc. Ori poate noi nu-i mai 

recunoaştem. În trecut, o „vorbă de duh” spunea că, prinși 
în lumea ideilor, nu ar fi capabili să parcheze nicio 
bicicletă; astăzi conduc maşini de lux la evenimente 
mondene... Cum să nu-i confunzi?! Dacă ştie cineva unde 
se ascund intelectualii, să-i denunțe! Este mare nevoie de 


ei. 


septembrie 2009 

Post scriptum 


Se dedică lui Vasile Dâncu 


(pe care îl parafrazează) 


S-au prins... 
A venit ziua in care şi-au dat seama că, 

în loc să plătesc regulat politele de asigurare 
pentru scaunul 

de la masa cu bunătățile Puterii, 

căutam unul cu rotile, 
pentru ca tânărul acela să-și împlinească visul 
de a lua singur mere din galantarul 


de la aprozarul din col... 


Au realizat, cu uimire și spaimă, 
că eu chiar gândeam negânditele, 


că nu citeam nişte hârtii scrise de alții 


139 


GABRIELA CREŢU 


și vândute la piață, 


la supra-pret, oricui are nevoie de ele. 


Mi-au pipăit ființa si 

și-au dat seama 

că este adevărată, 

că nu semăna cu imaginile prefabricate 
de care ne-au umplut televiziunile 
creierul. 
Au încercat cu ace şi au văzut că nu se sparge, 
au încercat să mă faca spirală 

dar s-au împiedicat de spinarea mea 
care nu voia să se îndoaie cu niciun pret. 
Unul și-a amintit, poate, 

că nu caut culcus în brațele unui bărbat 
dacă nu pot rămâne acolo până târziu, 
a doua zi dimineaţa, 
si să revin pe lumină încă, seara, 

dacă vreau din nou mângâierea lui 


și nimic altceva... 


Deși nici nu respiram 
de frică să nu descopere 
cât de diferită sunt, 


au simţit, când le suflam in spate, 

că în loc să înainteze, 
se înalță ușor si dispar 


ca baloanele copiilor de 1 Mai... 


Au văzut că mă găseau prea des acolo 
când veneau 

și mă părăseau prea adesea în acelaşi loc 
și nu au înțeles ce arătare era asta 

care refuză 

să fie aleasă în funcții inexistente, 

să tina discursuri în dezbateri 

care nu au niciodată loc 

sau să facă din țânțar armăsar 

doar pentru a se lăuda pe urmă că l-a incalecat... 
Dar într-o noapte târziu s-au trezit 

și și-au dat seama, 

ca după o iluminare: 


Asta nu-i de-a noastră! 

Era la mintea cocoșului că se va întâmpla, 
zice bunica. Trebuiau să se prindă într-o zi. 
Astăzi S-au prins... 


3 aprilie 2009 

